url: =3 anityatāparivarto nāma tṛtīyaḥ\n३ अनित्यतापरिवर्तो नाम तृतीयः\n3 anityatāparivarto nāma tṛtīyaḥ |\natha khalu bhagavān punarapi mahāmatiṃ bodhisattvaṃ mahāsattvametadavocat-manomayakāyagatiprabhedanayalakṣaṇaṃ mahāmate upadekṣyāmi | tacchṛṇu, sādhu ca suṣṭhu ca manasikuru | bhāṣiṣye'haṃ te | sādhu bhagavanniti mahāmatirbodhisattvo mahāsattvo bhagavataḥ pratyaśrauṣīt | bhagavāṃstasyaitadavocat-triprakāro mahāmate kāyo manomayaḥ | katamastriprakāraḥ? yaduta samādhisukhasamāpattimanomayo dharmasvabhāvāvabodhamanomayo nikāyasahajasaṃskārakriyāmanomayaśca | prathamottarottarabhūmilakṣaṇaparijñānādadhigacchanti yoginaḥ | tatra katamo mahāmate samādhisukhasamāpattimanomayaḥ kāyaḥ ? yaduta tricaturthapañcamyāṃ bhūmau svacittavividhavivekavihāreṇacittodadhipravṛttitaraṃgavijñānalakṣaṇasukhasamāpattimanaso'pravṛttiḥ svacittadṛśyaviṣayābhāvābhāvaparijñānānmanaso manomayaḥ kāya ityucyate | tatra dharmasvabhāvāvabodhamanomayaḥ kāyaḥ katamaḥ ? yaduta aṣṭamyāṃ bhūmau māyādidharmanirābhāsapravicayāvabodhena cittāśrayaparāvṛttasya māyopamasamādhipratilambhādanyeṣāṃ ca samādhimukhānāṃ pratilambhādanekalakṣaṇavaśitābhijñākusumitaṃ manojavasadṛśaṃ māyāsvapnabimbaprakhyamabhautikaṃ bhūtabhautikasadṛśaṃ sarvarūpaviciatrāṅgasamuditaṃ sarvabuddhakṣetraparṣanmaṇḍalānugataṃ kāyaṃ dharmasvabhāvagatiṃgatatvānmanomaya ityucyate | tatra nikāyasahajasaṃskārakriyāmanomayaḥ kāyaḥ katamaḥ ? yaduta sarvabuddhadharmapratyātmādhigamasukhalakṣaṇāvabodhānnikāyasahajasaṃskārakriyāmanomaya ityucyate | atra te mahāmate kāyatrayalakṣaṇapravicayāvabodhe yogaḥ karaṇīyaḥ ||\nna me yānaṃ mahāyānaṃ na ghoṣo na ca akṣarāḥ |\nna satyā na vimokṣā vai na nirābhāsagocaram || 1 ||\nkiṃ tu yānaṃ mahāyānaṃ samādhivaśavartitā |\nkāyo manomayaścitro vaśitāpuṣpamaṇḍitaḥ || 2 ||\natha khalu mahāmatirbodhisattvo mahāsattvaḥ punarapi bhagavantametadavocat-pañcānantaryāṇi bhagavatā nirdiṣṭāni | katamāni tāni bhagavan pañcānantaryāṇi yānyadhyāpadya kulaputro vā kuladuhitā vā avīciko bhavati ? bhagavānāha-tena hi mahāmate śṛṇu, sādhu ca suṣṭhu ca manasikuru | bhāṣiṣye'haṃ te | sādhu bhagavanniti mahāmatirbodhisattvo mahāsattvo bhagavataḥ pratyaśrauṣīt | bhagavānetadavocat-tatra mahāmate pañcānantaryāṇi katamāni ? yaduta mātṛpitrarhadvadhasaṃghabhedāstathāgatakāye duṣṭacittarudhirotpādaśca ||\ntatra mahāmate mātā katamā sattvānām ? yaduta tṛṣṇā paunarbhavikī nandīrāgasahagatā mātṛtvenottiṣṭhate | avidyā pitṛtvenāyatanagrāmasyotpattaye | anayorubhayormātāpitroratyantamūlopacchedānmātṛpitṛvadho bhavati | tatra anuśayānāmariprakhyāṇāṃ mūṣikāviṣavatprakopadharmiṇāmatyantasamuddhātādarhadvadho bhavati | tatra saṃdhabhedaḥ katamaḥ ? yaduta bhinnānyonyalakṣaṇasya skandhasaṃghātasyātyantamūlopaghātātsaṃghabheda ityucyate | svasāmānyabāhyasvacittadṛśyamātrāvabodhakānāṃ mahāmate aṣṭānāṃ vijñānakāyānāṃ vimokṣatrayānāsravaduṣṭavikalpenātyantopaghātādvijñānabuddhasya duṣṭacittarudhirotpādanādānantaryakārītyucyate | etāni mahāmate ādhyātmikāni pañcānantaryāṇi yānyadhyāpadya kulaputro vā kuladuhitā vā ānantaryakārī bhavatyabhisamitadharmaḥ ||\npunaraparaṃ mahāmate bāhyāni te ānantaryāṇyupadekṣyāmi, yairupadiṣṭaistvaṃ ca anye ca bodhisattvā anāgate'dhvani saṃmohaṃ na gamiṣyanti | tatra katamāni tāni ? yaduta yāni deśanāpāṭhe'nusaṃvarṇitānyānantaryāṇi, yānyadhyāpadya tisṝṇāṃ vimuktīnāmanyatarānyatarasyāṃ nābhisametā bhavanti anyatra nirmitādhiṣṭhānābhisamayāt | nirmitādhiṣṭhānaśrāvako hi mahāmate bodhisattvādhiṣṭhānena vā tathāgatādhiṣṭhānena vā | yasya kasyacidanyasyānantaryakāriṇaḥ kaukṛtyaṃ tasya kaukṛtyadṛṣṭivinivartanārthaṃ nikṣiptadhurasya kaukṛtyadṛṣṭyabhāvārtham | punarapi protsāhanāṃ kariṣyata iti kṛtvā nirmitādhiṣṭhānābhisamayaḥ pradarśyate mayā | nāstyekāntena mahāmate ānantaryakāriṇo'bhisamayaḥ anyatra svacittadṛśyabhāvanāmātratāvabodhāddehabhogapratiṣṭhāgativikalpātmātmīyagrāhaviviktadarśanātkadā-citkarhicitkalyāṇamitramāsādya anyagatisaṃdhau svavikalpadoṣairvimucyate ||\ntṛṣṇā hi mātā ityuktā avidyā ca pitā tathā |\nviṣayāvabodhādvijñānaṃ buddha ityupadiśyate || 3 ||\narhanto hyanuśayāḥ pañca saṃghāḥ skandhakadambakaḥ |\nnirantarāntaracchedātkarmasyānantaraṃ bhavet || 4 ||\npunarapi mahāmatirāha-deśayatu me bhagavān buddhānāṃ bhagavatāṃ kathaṃ bhagavan buddhānāṃ buddhatā bhavati ? bhagavānāha-dharmapudgalanairātmyāvabodhānmahāmate āvaraṇadvayaparijñānāvabodhācca cyutidvayādhigamātkleśadvayaprahāṇācca mahāmate buddhānāṃ bhagavatāṃ buddhatā bhavati | eteṣāmeva mahāmate dharmāṇāmadhigamācchrāvakapratyekabuddhasaṃbuddhatā bhavati | ata etasmānmahāmate ekayānaṃ deśayāmi ||\nnairātmyasya dvayaṃ kleśāstathaivāvaraṇadvayam |\nacintyapariṇāminyāścyuterlābhāttathāgataḥ || 5 ||\natha khalu mahāmatirbodhisattvo mahāsattvaḥ punarapi bhagavantametadavocat-kiṃ saṃdhāya bhagavatā parṣanmadhyagatena vāgbhāṣitā-ahameva sarvabuddhā ye'tītā jātakopapattivaicitryaṃ ca | ahameva ca tena kālena tena samayena rājā māṃdhātā | gajaḥ śuka indro vyāsaḥ sunetraḥ, ityevamādyāni bhagavatā jātakaśatasahasrāṇyupadiṣṭāni ? bhagavānāha-caturvidhāṃ samatāṃ saṃghāya mahāmate tathāgatā arhantaḥ samyaksaṃbuddhāḥ parṣanmadhyagatā vācaṃ niścārayanti yaduta ahameva tena kālena tena samayena krakucchandaḥ kanakamuniḥ kāśyapaścābhavam | katamāṃ caturvidhasamatāṃ saṃdhāya ? yaduta akṣarasamatāṃ vāksamatāṃ dharmasamatāṃ kāyasamatāṃ ca | imāṃ mahāmate caturvidhāṃ samatāṃ saṃghāya tathāgatā arhantaḥ samyaksaṃbuddhāḥ parṣanmadhyagatā vācaṃ niścārayanti | tatra mahāmate katamā akṣarasamatā ? yaduta yairakṣarairmama nāma buddha iti, tairevākṣaraisteṣāṃ buddhānāṃ bhagavatāṃ tānyakṣarāṇi mahāmate nirviśiṣṭānyakṣarāṇyakṣarasvabhāvatvena | iyaṃ mahāmate akṣarasamatā | tatra mahāmate katamā vāksamatā tathāgatānāmarhatā samyaksaṃbuddhānām ? yaduta mamāpi catuṣṣaṣṭyākāro brahmasvararutaghoṣavāgvikalpaḥ pravartate, teṣāmapi mahāmate tathāgatānāmarhatāṃ samyaksaṃbuddhānāmevameva catuṣṣaṣṭyākāro brahmasvararutaghoṣo vāgvikalpaḥ pravartate'nūnānadhikā nirviśiṣṭāḥ kalaviṅkabrahmasvararutaghoṣasvabhāvena | tatra katamā kāyasamatā ? yaduta ahaṃ ca te ca tathāgatā arhantaḥ samyaksaṃbuddhā dharmakāyena ca rūpalakṣaṇānuvyañjanakāyena ca samā nirviśiṣṭā anyatra vaineyavaśamupādāya | tatra tatra sattvagativiśeṣeṇa tathāgatā rūpavaicitryamādarśayanti | tatra dharmasamatā mahāmate katamā ? yaduta te ca ahaṃ ca saptatriṃśatāṃ bodhipakṣyāṇāṃ dharmāṇāmadhigantāraḥ | imāṃ mahāmate caturvidhāṃ samatāṃ saṃdhāya tathāgatā arhantaḥ samyaksaṃbuddhāḥ parṣanmadhyagatā vācaṃ niścārayanti ||\nbhāṣāmi jinaputrāṇāṃ samatāyāṃ samudgataḥ || 6 ||\npunarapi mahāmatirāha-yadidamuktaṃ bhagavatā-yāṃ ca rātriṃ tathāgato'bhisaṃbuddho yāṃ ca rātriṃ parinirvāsyati, atrāntare ekamapyakṣaraṃ tathāgatena nodāhṛtam, na pravyāhariṣyati, avacanaṃ buddhavacanamiti, tatkimidaṃ saṃdhāyoktaṃ tathāgatenārhatā samyaksaṃbuddhena avacanaṃ buddhavacanamiti ? bhagavānāha-dharmadvayaṃ mahāmate saṃdhāya mayaitaduktam | katamaddharmadvayam ? yaduta pratyātmadharmatāṃ ca saṃdhāya paurāṇasthitidharmatāṃ ca | idaṃ mahāmate dharmadvayaṃ saṃdhāyedamuktaṃ mayā | tatra svapratyātmadharmatānusaṃdhiḥ katamaḥ ? yattaistathāgatairadhigataṃ tanmayāpyadhigatamanūnamanadhikaṃ svapratyātmagatigocaraṃ vāgvikalparahitamakṣaragatidvayavinirmuktam | tatra paurāṇasthitidharmatā katamā ? yaduta paurāṇamidaṃ mahāmate dharmatāvanme hiraṇyarajatamuktākaravanmahāmate dharmadhātusthititā-utpādādvā tathāgatānāmanutpādādvā tathāgatānāṃ sthitaivaiṣāṃ dharmāṇāṃ dharmatā dharmasthititā dharmaniyāmatā | paurāṇanagarapathavanmahāmate | tadyathā mahāmate kaścideva puruṣo'ṭavyāṃ paryaṭan paurāṇaṃ nagaramanupaśyedavikalapathapraveśam | sa taṃ nagaramanupraviśet | tatra praviśya pratiniviśya nagaraṃ nagarakriyāsukhamanubhavet | tatkiṃ manyase mahāmate api nu tena puruṣeṇa sa panthā utpādito yena pathā taṃ nagaramanupraviṣṭo nagaravaicitryaṃ ca (anubhūtam) ? āha-no bhagavan | bhagavānāha-evameva mahāmate yanmayā taiśca tathāgatairadhigatam-sthitaivaiṣā dharmatā dharmasthititā dharmaniyāmatā tathatā bhūtatā satyatā | ata etasmātkāraṇānmahāmate mayedamuktam-yāṃ ca rātriṃ tathāgato'bhisaṃbuddho yāṃ ca rātriṃ parinirvāsyati, atrāntare ekamapyakṣaraṃ tathāgatena nodāhṛtaṃ nodāhariṣyati ||\natha khalu mahāmatirbodhisattvo mahāsattvaḥ punarapi bhagavantamadhyeṣate sma-deśayatu me bhagavānnāstyastitvalakṣaṇaṃ sarvadharmāṇāṃ yathā ahaṃ ca anye ca bodhisattvā mahāsattvā nāstyastitvavarjitāḥ kṣipramanuttarāṃ samyaksaṃbodhimabhisaṃbudhyeran | bhagavānāha-tena hi mahāmate śṛṇu, sādhu ca suṣṭhu ca manasi kuru | bhāṣiṣye'haṃ te | sādhu bhagavanniti mahāmatirbodhisattvo mahāsattvo bhagavataḥ pratyaśrauṣīt | bhagavānetadavocat-dvayaniśrito'yaṃ mahāmate loko yaduta astitvaniśritaśca nāstitvaniśritaśca | bhāvābhāvacchandadṛṣṭipatitaśca aniḥśaraṇe niḥśaraṇabuddhiḥ | tatra mahāmate kathamastitvaniśrito lokaḥ ? yaduta vidyamānairhetupratyayairloka utpadyate nāvidyamānaiḥ, vidyamānaṃ cotpadyamānamutpadyate nāvidyamānam | sa caivaṃ bruvan mahāmate bhāvānāmastitvahetupratyayānāṃ lokasya ca hetvastivādī bhavati | tatra mahāmate kathaṃ nāstitvaniśrito bhavati ? yaduta rāgadveṣamohābhyupagamaṃ kṛtvā punarapi rāgadveṣamohabhāvābhāvaṃ vikalpayati | yaśca mahāmate bhāvānāmastitvaṃ nābhyupaiti bhāvalakṣaṇaviviktatvāt, yaśca buddhaśrāvakapratyekabuddhānāṃ rāgadveṣamohānnābhyupaiti bhāvalakṣaṇavinirmuktatvādvidyante neti | katamo'tra mahāmate vaināśiko bhavati ? mahāmatirāha-ya eṣa bhagavan abhyupagamya rāgadveṣamohān na punarabhyupaiti | bhagavānāha-sādhu sādhu mahāmate, sādhu khalu punastvaṃ mahāmate, yastvamevaṃ prabhāṣitaḥ | kevalaṃ mahāmate na rāgadveṣamohabhāvābhāvādvaināśiko bhavati | buddhaśrāvakapratyekabuddhavaināśiko'pi bhavati | tatkasya hetoḥ ? yaduta adhyātmabahirdhānupalabdhitvācca kleśānām | na hi mahāmate rāgadveṣamohā adhyātmabahirdhopalabhyante'śarīratvāt | anabhyupagamatvācca mahāmate rāgadveṣamohābhāvānāṃ buddhaśrāvakapratyekabuddhavaināśiko bhavati | prakṛtivimuktāste buddhaśrāvakapratyekabuddhā bandhyabandhahetvabhāvāt | bandhye sati mahāmate bandho bhavati bandhahetuśca | evamapi bruvan mahāmate vaināśiko bhavati | idaṃ mahāmate nāstyastitvasya lakṣaṇam | idaṃ ca mahāmate saṃdhāyoktaṃ mayā-varaṃ khalu sumerumātrā pudgaladṛṣṭirna tveva nāstyastitvābhimānikasya śūnyatādṛṣṭiḥ | nāstyastitvābhimāniko hi mahāmate vaināśiko bhavati | svasāmānyalakṣaṇadṛṣṭipatitāśayaḥ svacittadṛśyamātrābhāvānna pratijānan, apratijñānādbāhyabhāvānnityadarśanātkṣaṇaparaṃparābhedabhinnāni skandhadhātvāyatanāni saṃtatiprabandhena vinivṛtya vinivartanta iti kalpākṣararahitāni prativikalpayan punarapi vaināśiko bhavati ||\nastināstītyubhāvantau yāvaccittasya gocaraḥ |\ngocareṇa niruddhena samyakcittaṃ nirudhyate || 9 ||\nviṣaye grahaṇābhāvānnirodho na ca nāsti ca |\nvidyate tathatāvastu āryāṇāṃ gocaro yathā || 10 ||\nabhūtvā yasya utpādo bhūtvā vāpi vinaśyati |\npratyayaiḥ sadasaccāpi na te me śāsane sthitāḥ || 11 ||\nna tīrthakairna buddhaiśca na mayā na ca kenacit |\npratyayaiḥ sādhyate'stitvaṃ kathaṃ nāsti bhaviṣyati || 12 ||\nkena prasādhitāstitvaṃ pratyayairyasya nāstitā |\nutpādavādadurdṛṣṭyā nāstyastīti vikalpyate || 13 ||\nyasya notpadyate kiṃcinna ca kiṃcinnirudhyate |\ntasyāstināsti nopaiti viviktaṃ paśyato jagat || 14 ||\natha khalu mahāmatirbodhisattvo mahāsattvaḥ punarapi bhagavantamadhyeṣate-deśayatu me bhagavān, deśayatu me sugataḥ, deśayatu me tathāgato'rhan samyaksaṃbuddho vadatāṃ variṣṭhaḥ siddhāntanayalakṣaṇam, yena siddhāntanayalakṣaṇena suprativibhāgaviddhena ahaṃ ca anye ca bodhisattvā mahāsattvāḥ siddhāntanayalakṣaṇagatiṃgatāḥ kṣipramanuttarāṃ samyaksaṃbodhimabhisaṃbhotsyante, aparapraṇeyāśca bhaviṣyanti sarvatārkikatīrthakarāṇām | bhagavānāha-tena hi mahāmate śṛṇu, sādhu ca suṣṭhu ca manasikuru | bhāṣiṣye'haṃ te | sādhu bhagavanniti mahāmatirbodhisattvo mahāsattvo bhagavataḥ pratyaśrauṣīt | bhagavāṃstasyaitadavocat-dvividhaṃ mahāmate siddhāntanayalakṣaṇaṃ sarvaśrāvakapratyekabuddhabodhisattvānāṃ yaduta siddhāntanayaśca deśanānayaśca | tatra siddhāntanayo mahāmate yaduta pratyātmādhigamaviśeṣalakṣaṇaṃ vāgvikalpākṣararahitamanāsravadhātugatiprāpakaṃ pratyātmagatibhūmigatisvalakṣaṇaṃ sarvatarkatīrthyamāravarjitam | vinihatya ca tāṃstīrthyamārān pratyātmagatirvirājate | etanmahāmate siddhāntanayalakṣaṇam | tatra deśanānayaḥ katamaḥ ? yaduta navāṅgaśāsanavicitropadeśo'nyānanyasadasatpakṣavarjitaḥ upāyakuśalavidhipūrvakaḥ sattveṣu darśanāvatāraḥ | yadyenādhimucyate tattasya deśayet | etanmahāmate deśanānayalakṣaṇam | atra mahāmate tvayā anyaiśca bodhisattvairmahāsattvairyogaḥ karaṇīyaḥ ||\nsiddhāntaśca nayaścāpi pratyātmaśāsanaṃ ca vai |\nye paśyanti vibhāgajñā na te tarkavaśaṃ gatāḥ || 15 ||\nna bhāvo vidyate satyaṃ yathā bālairvikalpyate |\nabhāvena tu vai mokṣaṃ kathaṃ necchanti tārkikāḥ || 16 ||\nutpādabhaṅgasaṃbaddhaṃ saṃskṛtaṃ pratipaśyataḥ |\ndṛṣṭidvayaṃ prapuṣṇanti na paśyanti viparyayāt || 17 ||\nekameva bhavetsatyaṃ nirvāṇaṃ manavarjitam |\nkadalīskandhamāyābhaṃ lokaṃ paśyedvikalpitam || 18 ||\nrāgo na vidyate dveṣo mohaścāpi na pudgalaḥ |\ntṛṣṇāyā hyuditāḥ skandhā vidyante svapnasādṛśāḥ || 19 ||\natha khalu mahāmatirbodhisattvo mahāsattvaḥ punarapi bhagavantamadhyeṣate sma-deśayatu me bhagavān, deśayatu me sugataḥ abhūtaparikalpasya lakṣaṇam | kathaṃ kiṃ kena kasya bhagavan abhūtaparikalpaḥ pravartamānaḥ pravartate ? abhūtaparikalpo'bhūtaparikalpa iti bhagavannucyate | katamasyaitadbhagavan dharmasyādhivacanaṃ yaduta abhūtaparikalpa iti ? kiṃ vā prativikalpayan abhūtaparikalpo bhavati ? bhagavānāha-sādhu sādhu mahāmate | sādhu khalu punastvaṃ mahāmate, yattvametamarthamadhyeṣitavyaṃ manyase | bahujanahitāya tvaṃ mahāmate pratipanno bahujanasukhāya lokānukampāyai mahato janakāyasyārthāya hitāya sukhāya devānāṃ ca manuṣyāṇāṃ ca | tena hi mahāmate śṛṇu, sādhu ca suṣṭhu ca manasikuru | bhāṣiṣye'haṃ te | sādhu bhagavanniti mahāmatirbodhisattvo mahāsattvo bhagavataḥ pratyaśrauṣīt | bhagavāṃstasyaitadavocat-arthavividhavaicitryābhūtaparikalpābhiniveśānmahāmate vikalpaḥ pravartamānaḥ pravartate | nṛṇāṃ grāhyagrāhakābhiniveśābhiniviṣṭānāṃ ca mahāmate svacittadṛśyamātrānavadhāritamatīnāṃ ca sadasaddṛṣṭipakṣapatitānāṃ ca mahāmate tīrthakaradṛṣṭiprativikalpavāsanāpratipuṣṭānāṃ bāhyavicitrārthopalambhābhiniveśāccittacaittakalāpo vikalpasaṃśabditaḥ pravartamānaḥ pravartate ātmātmīyābhiniveśāt | mahāmatirāhatadyadi bhagavannarthavividhavaicitryābhūtaparikalpābhiniveśānnṛṇāṃ vikalpaḥ pravartamānaḥ pravartate sadasaddṛṣṭipakṣapatitānāṃ grāhyagrāhakatīrthakaradṛṣṭiprativikalpapuṣṭānāṃ bāhyavicitrārthopalambhābhiniveśāccittacaittakalāpo vikalpasaṃśabditaḥ svacittadṛśyamātrānavabodhātsantāsantavicitrabhāvābhiniveśātpravartamānaḥ pravartate | tadyathaiva bhagavan bāhyārthavicitralakṣaṇaḥ sadasatpakṣapatitalakṣaṇo bhāvābhāvavivikto dṛṣṭilakṣaṇavinivṛttaḥ, tathaiva bhagavan paramārthapramāṇendriyāvayavadṛṣṭāntahetulakṣaṇavinivṛttaḥ | tatkathaṃ bhagavannekatra vicitravikalpo'bhūtārthavicitrabhāvābhiniveśaṃ prativikalpayan pravartate, na punaḥ paramārthalakṣaṇābhiniveśaṃ prativikalpayan pravartate vikalpaḥ ? nanu bhagavan viṣamahetuvādastava prasajyate ekatra pravartate ekatra neti bruvataḥ, sadasatpakṣāśrayābhiniveśaśca abhūtaprativikalpadṛṣṭipravṛttiṃ bruvato vividhamāyāṅgapuruṣavaicitryānniṣpannaikarūpavatprativikalpayan vikalpena lakṣaṇavaicitryabhāvābhāvaṃ ca vikalpasya vinivṛtterlokāyatikadṛṣṭyāśayapatitaśca | bhagavānāha-na hi mahāmate vikalpaḥ pravartate nivartate vā | tatkasya hetoḥ ? yaduta sadasato vikalpasyāpravṛttitvādbāhyadṛśyabhāvābhāvātsvacittadṛśyamātrāvabodhānmahāmate vikalpo na pravartate na nivartate | anyatra mahāmate bālānāṃ svacittavaicitryavikalpakalpitatvāt | kriyāpravṛttipūrvako vikalpo vaicitryabhāvalakṣaṇābhiniveśātpravartata iti vadāmi | kathaṃ khalu mahāmate bālapṛthagjanāḥ svavikalpacittamātrāvabodhādātmātmīyābhivinivṛttadṛṣṭayaḥ kāryakāraṇapratyayavinivṛttadoṣāḥ svacittamātrāvabodhātparāvṛttacittāśrayāḥ sarvāsu bhūmiṣu kṛtavidyāstathāgatasvapratyātmagatigocaraṃ pañcadharmasvabhāvavastudṛṣṭivikalpavinivṛttiṃ pratilabheran ? ata etasmātkāraṇānmahāmate idamucyate mayā-vikalpo'bhūtārthavaicitryādabhiniveśātpravartate, svavikalpavaicitryārthayathābhūtārthaparijñānādvimucyata iti ||\nkāraṇaiḥ pratyayaiścāpi yeṣāṃ lokaḥ pravartate |\ncātuṣkoṭikayā yuktā na te mannayakovidāḥ || 20 ||\nasanna jāyate loko na sanna sadasan kvacit |\npratyayaiḥ kāraṇaiścāpi yathā bālairvikalpyate || 21 ||\nna sannāsanna sadasadyadā lokaṃ prapaśyati |\ntadā vyāvartate cittaṃ nairātmyaṃ cādhigacchati || 22 ||\nanutpannāḥ sarvabhāvā yasmātpratyayasaṃbhavāḥ |\nkāryaṃ hi pratyayāḥ sarve na kāryājjāyate bhavaḥ || 23 ||\nkāryānna jāyate kāryaṃ dvitvaṃ kārye prasajyate |\nālambālambyavigataṃ yadā paśyati saṃskṛtam |\nniścitaṃ cittamātraṃ hi cittamātraṃ vadāmyaham || 25 ||\nmātrā svabhāvasaṃsthānaṃ pratyayairbhāvavarjitam |\nniṣṭhābhāvaḥ paraṃ brahma etāṃ mātrāṃ vadāmyaham || 26 ||\nprajñaptisatyato hyātmā dravyasanna hi vidyate |\nskandhānāṃ skandhatā tadvatprajñaptyā na tu dravyataḥ || 27 ||\ncaturvidhā vai samatā lakṣaṇaṃ hetubhāvajam |\nnairātmyasamatā caiva caturthaṃ yogayoginām || 28 ||\nvyāvṛttiḥ sarvadṛṣṭīnāṃ kalpyakalpanavarjitā |\nanupalambho hyajātiśca cittamātraṃ vadāmyaham || 29 ||\nna bhāvaṃ nāpi cābhāvaṃ bhāvābhāvavivarjitam |\ntathatā cittavinirmuktaṃ cittamātraṃ vadāmyaham || 30 ||\ntathatāśūnyatākoṭi nirvāṇaṃ dharmadhātukam |\nkāyaṃ manomayaṃ citraṃ cittamātraṃ vadāmyaham || 31 ||\nvikalpavāsanābaddhaṃ vicitraṃ cittasaṃbhavam |\nbahirākhyāyate nṛṇāṃ cittamātraṃ hi laukikam || 32 ||\ndṛśyaṃ na vidyate bāhyaṃ cittaṃ citraṃ hi dṛśyate |\ndehabhogapratiṣṭhānaṃ cittamātraṃ vadāmyaham || 33 ||\natha khalu mahāmatirbodhisattvo mahāsattvo bhagavantametadavocat-yatpunaretaduktaṃ bhagavatā-yathārutārthagrahaṇaṃ na kartavyaṃ bodhisattvena mahāsattvena anyaiśceti | kathaṃ na bhagavan bodhisattvo mahāsattvo yathārutārthagrāhī na bhavati ? kiṃ ca rutam ? ko'rthaḥ ? bhagavānāha-tena hi mahāmate śṛṇu, sādhu ca suṣṭhu na ca manasi kuru | bhāṣiṣye'haṃ te | sādhu bhagavanniti mahāmatirbodhisattvo mahāsattvo bhagavataḥ pratyaśrauṣīt | bhagavāṃstasyaitadavocat-tatra rutaṃ mahāmate katamat ? yaduta vāgakṣarasaṃyogavikalpo dantahanutālujihvauṣṭhapuṭaviniḥsṛtaparasparajalpo vikalpavāsanāhetuko rutamityucyate | tatra arthaḥ punarmahāmate katamaḥ ? yaduta śrutacintābhāvanāmayyā prajñayā eko rahogato nirvāṇapuragāmimārgaḥ svabuddhyā vāsanāśrayaparāvṛttipūrvakaḥ svapratyātmagatigocarabhūmisthānāntaraviśeṣārthalakṣaṇagatiṃ pravicārayan bodhisattvo mahāsattvo'rthakuśalo bhavati ||\npunaraparaṃ mahāmate rūtārthakuśalo bodhisattvo mahāsattvo rutamarthādanyannānyaditi samanupaśyati, arthaṃ ca rutāt | yadi ca punarmahāmate artho rutādanyaḥ syāt, arutārthābhivyaktihetukaḥ syāt | sa cārtho rutenānupraviśyate pradīpeneva dhanam | tadyathā mahāmate kaścideva puruṣaḥ pradīpaṃ gṛhītvā dhanamavalokayet-idaṃ me dhanamevaṃvidhamasmin pradeśe iti | evameva mahāmate vāgvikalparutapradīpena bodhisattvā mahāsattvā vāgvikalparahitāḥ svapratyātmāryagatimanupraviśanti ||\npunaraparaṃ mahāmate aniruddhā anutpannāḥ prakṛtiparinirvṛtāstriyānamekayānaṃ ca pañcacittasvabhāvādiṣu yathārutārthābhiniveśaṃ pratītya abhiniveśataḥ samāropāpavādadṛṣṭipatito bhavati | anyathā vyavasthitānanyathā prativikalpayan māyāvaicitryadarśanavikalpanavat | tadyathā mahāmate anyathā hi māyāvaicitryaṃ draṣṭavyamanyathā pratikalpyate bālairna tvāryaiḥ ||\nyathārutaṃ vikalpitvā samāropenti dharmatām |\nte ca vai tatsamāropātpatanti narakālaye || 34 ||\nna hyātmā vidyate skandhaiḥ skandhāścaiva hi nātmani |\nna te yathā vikalpyante na ca te vai na santi ca || 35 ||\nastitvaṃ sarvabhāvānāṃ yathā bālairvikalpyate |\nyadi te bhavedyathādṛṣṭāḥ sarve syustattvadarśinaḥ || 36 ||\nabhāvātsarvadharmāṇāṃ saṃkleśo nāsti śuddhitaḥ |\nna te tathā yathā dṛṣṭā na ca te vai na santi ca || 37 ||\npunaraparaṃ mahāmate jñānavijñānalakṣaṇaṃ te upadekṣyāmi, yena jñānavijñānalakṣaṇena suprativibhāgaviddhena tvaṃ ca anye ca bodhisattvā mahāsattvā jñānavijñānalakṣaṇagatiṃgatāḥ kṣipramanuttarāṃ samyaksaṃbodhimabhisaṃbhotsyante | tatra mahāmate triprakāraṃ jñānaṃ laukikaṃ lokottaraṃ ca lokottaratamaṃ ca | tatrotpannapradhvaṃsi vijñānam | anutpannapradhvaṃsi jñānam | punaraparaṃ mahāmate nimittānimittapatitaṃ vijñānaṃ nāstyastivaicitryalakṣaṇahetukaṃ ca | nimittānimittavyatikrāntalakṣaṇaṃ jñānam | punaraparaṃ mahāmate upacayalakṣaṇaṃ vijñānam | apacayalakṣaṇaṃ jñānam | tatra trividhaṃ jñānaṃ svasāmānyalakṣaṇāvadhārakaṃ ca utpādavyayāvadhārakaṃ ca anutpādānirodhāvadhārakaṃ ca | tatra laukikaṃ jñānaṃ sadasatpakṣābhiniviṣṭānāṃ sarvatīrthakarabālapṛthagjanānāṃ ca | tatra lokottaraṃ jñānaṃ sarvaśrāvakapratyekabuddhānāṃ ca svasāmānyalakṣaṇapatitāśayābhiniviṣṭānām | tatra lokottaratamaṃ jñānaṃ buddhabodhisattvānāṃ nirābhāsadharmapravicayādanirodhānutpādadarśanātsadasatpakṣavigataṃ tathāgatabhūminairātmyādhigamātpravartate ||\npunaraparaṃ mahāmate asaṅgalakṣaṇaṃ jñānam, viṣayavaicitryasaṅgalakṣaṇaṃ ca vijñānam | punaraparaṃ mahāmate trisaṅgakṣayotpādayogalakṣaṇaṃ vijñānamasaṅgasvabhāvalakṣaṇaṃ jñānam | punaraparaṃ mahāmate aprāptilakṣaṇaṃ jñānaṃ svapratyātmāryajñānagatigocaramapraveśānirgamatvādudakacandravajjale ||\ncittena cīyate karma jñānena ca vidhīyate |\nprajñayā ca nirābhāsaṃ prabhāvaṃ cādhigacchati || 38 ||\ncittaṃ viṣayasaṃbaddhaṃ jñānaṃ tarke pravartate |\nnirābhāse viśeṣe ca prajñā vai saṃpravartate || 39 ||\ncittaṃ manaśca vijñānaṃ saṃjñāvaikalpavarjitāḥ |\nvikalpadharmatāṃ prāptāḥ śrāvakā na jinātmajāḥ || 40 ||\nśānte kṣāntiviśeṣe vai jñānaṃ tāthāgataṃ śubham |\nsaṃjāyate viśeṣārthaṃ samudācāravarjitam || 41 ||\nprajñā hi trividhā mahyaṃ āryā yena prabhāvitā |\nlakṣaṇaṃ kalpyate yena yaśca bhāvān vṛṇoti ca || 42 ||\nyānadvayavisaṃyuktā prajñā hyabhāvavarjitā |\nsadbhāvābhiniveśena śrāvakāṇāṃ pravartate |\ncittamātrāvatāreṇa prajñā tāthāgatī matā || 43 ||\npunaraparaṃ mahāmate navavidhā pariṇāmavādināṃ tīrthakarāṇāṃ pariṇāmadṛṣṭirbhavati yaduta saṃsthānapariṇāmo lakṣaṇapariṇāmo hetupariṇāmo yuktipariṇāmo dṛṣṭipariṇāma utpādapariṇāmo bhāvapariṇāmaḥ pratyayābhivyaktipariṇāmaḥ kriyābhivyaktipariṇāmaḥ | etā mahāmate nava pariṇāmadṛṣṭayaḥ, yāḥ saṃdhāya sarvatīrthakarāḥ sadasatpakṣotpādapariṇāmavādino bhavanti||\ntatra mahāmate saṃsthānapariṇāmo yaduta saṃsthānasyānyathābhāvadarśanāt, suvarṇasya bhūṣaṇavikṛtivaicitryadarśanavat | tadyathā mahāmate suvarṇaṃ kaṭakarucakasvastyādipariṇāmena pariṇāmyamānaṃ vicitrasaṃsthānapariṇataṃ dṛśyate | na suvarṇaṃ bhāvataḥ pariṇamati | evameva mahāmate sarvabhāvānāṃ pariṇāmaḥ kaiścittīrthakarairvikalpyate anyaiśca kāraṇataḥ | na ca te tathā, na cānyathā parikalpamupādāya | evaṃ sarvapariṇāmabhedo draṣṭavyo dadhikṣīramadyaphalapākavat | tadyathā mahāmate evaṃ dadhikṣīramadyaphalādīnāmekaikasya pariṇāmo vikalpasya pariṇāmo vikalpyate tīrthakaraiḥ, na cātra kaścitpariṇamati sadasatoḥ svacittadṛśyabāhyabhāvābhāvāt, evameva mahāmate bālapṛthagjanānāṃ svacittavikalpabhāvanāpravṛttirdraṣṭavyā | nātra mahāmate kaściddharmaḥ pravartate vā nivartate vā, māyāsvapnapravṛttarūpadarśanavat | tadyathā mahāmate svapne pravṛttinivṛttī upalabhyete vandhyāputramṛtajanmavat ||\npariṇāmaṃ kālasaṃsthānaṃ bhūtabhāvendriyeṣu ca |\nantarābhavasaṃgrāhyo ye kalpenti na te budhāḥ || 44 ||\nna pratītyasamutpannaṃ lokaṃ kalpenti vai jināḥ |\nkiṃ tu pratyaya evedaṃ lokaṃ gandharvasaṃnibham || 45 ||\natha khalu mahāmatirbodhisattvo mahāsattvaḥ punarapi bhagavantaṃ sarvadharmasaṃdhyarthaparimocanārthamadhyeṣate sma-deśayatu me bhagavān, deśayatu me tathāgato'rhan samyaksaṃbuddhaḥ sarvadharmāṇāṃ saṃdhyasaṃdhilakṣaṇam, yena saṃdhyasaṃdhilakṣaṇena suprativibhāgābhividdhena ahaṃ ca anye ca bodhisattvā mahāsattvāḥ sarvasaṃdhyasaṃdhyupāyakuśalā yathārutārthābhiniveśasaṃdhau na prapateyuḥ | sarvadharmāṇāṃ saṃdhyasaṃdhikauśalena vāgakṣaraprativikalpanaṃ ca vinihatya buddhyā sarvabuddhakṣetraparṣaccāriṇo balavaśitābhijñādhāraṇīmudrāsumudritā vicitrairnirmāṇakiraṇairdaśaniṣṭhāpāde sunibaddhabuddhayo'nābhogacandrasūryamaṇimahābhūtacaryāgatisamāḥ sarvabhūmiṣu svavikalpalakṣaṇavinivṛttadṛṣṭayaḥ svapnamāyādisarvadharmānudarśanādbuddhabhūmyāśrayānupraviṣṭāḥ sarvasattvadhātuṃ yathārhattvadharmadeśanayā ākṛṣya svapnamāyādisarvadharmasadasatpakṣavarjite bhaṅgotpādavikalparahite rutānyathāparyāyavṛttyāśrayatayā pratiṣṭhāpayeyuḥ | bhagavānāha-sādhu sādhu mahāmate | tena hi mahāmate śṛṇu, sādhu ca suṣṭhu ca manasikuru | bhāṣiṣye'haṃ te | sādhu bhagavanniti mahāmatirbodhisattvo mahāsattvo bhagavataḥ pratyaśrauṣīt | bhagavāṃstasyaitadavocat-aparimito mahāmate sarvadharmāṇāṃ yathārutārthābhiniveśasaṃdhiḥ, lakṣaṇābhiniveśasaṃdhiḥ, pratyayābhiniveśasaṃdhiḥ, bhāvābhāvābhiniveśasaṃdhiḥ, utpādānutpādavikalpābhiniveśasaṃdhiḥ, nirodhānirodhābhiniveśaprativikalpasaṃdhiḥ, yānāyānābhiniveśaprativikalpasaṃdhiḥ, saṃskṛtāsaṃskṛtaprativikalpābhiniveśasaṃdhiḥ, bhūmyabhūmisvalakṣaṇavikalpābhiniveśasaṃdhiḥ, svavikalpābhisamayavikalpasaṃdhiḥ, sadasatpakṣatīrthyāśrayaprativikalpasaṃdhiḥ, triyānaikayānābhisamayavikalpasaṃdhiḥ | ete cānye ca mahāmate bālapṛthagjanānāṃ svavikalpasaṃdhayaḥ, yāṃ saṃdhiṃ saṃdhāya bālapṛthagjanāḥ prativikalpayamānāḥ kauśeyakrimaya iva svavikalpadṛṣṭisaṃdhisūtreṇa ātmānaṃ parāṃśca svavikalpadṛṣṭisaṃdhisūtrarocanatayā pariveṣṭayanti bhāvābhāvasaṃdhilakṣaṇābhiniveśābhiniviṣṭāḥ | na cātra mahāmate kaścitsaṃdhirna saṃdhilakṣaṇaṃ viviktadarśanātsarvadharmāṇām | vikalpasyāpravṛttatvānmahāmate bodhisattvo mahāsattvaḥ sarvadharmeṣu viviktadarśī viharati ||\npunaraparaṃ mahāmate bāhyabhāvābhāvasvacittadṛśyalakṣaṇāvabodhānnirābhāsacittamātrānusāritvātsadasatoḥ sarvabhāvavikalpasaṃdhiviviktadarśanānna saṃdhirnāsaṃdhilakṣaṇaṃ sarvadharmāṇām | nātra kaścinmahāmate badhyate na ca mucyate, anyatra vitathapatitayā buddhyā bandhamokṣau prajñāyete | tatkasya hetoḥ ? yaduta sadasatoḥ saṃdhyanupalabdhitvātsarvadharmāṇām ||\npunaraparaṃ mahāmate trayaḥ saṃdhayo bālānāṃ pṛthagjanānāṃ yaduta rāgo dveṣo mohaśca | tṛṣṇā ca paunarbhavikī nandīrāgasahagatā yāṃ saṃdhāya gatisaṃdhayaḥ prajāyante | tatra saṃdhisaṃdhānaṃ sattvānāṃ gatipañcakaṃ saṃdhervyucchedānmahāmate nasaṃdhirnāsaṃdhilakṣaṇaṃ prajñāyate | punaraparaṃ mahāmate trisaṃgatipratyayakriyāyogābhiniveśāya saṃdhiḥ | vijñānānāṃ nairantaryātpravṛttiyogenābhiniveśato bhavasaṃdhirbhavati | trisaṃgatipratyayavyāvṛttervijñānānāṃ vimokṣatrayānudarśanātsarvasaṃdhayo na pravartante ||\nabhūtaparikalpo hi saṃdhilakṣaṇamucyate |\ntasya bhūtaparijñānātsaṃdhijālaṃ prasīdati || 46 ||\nbhāvajñānarutagrāhātkauśeyakrimayo yathā |\nbadhyante svavikalpena bālāḥ saṃdhyavipaścitaḥ || 47 ||\npunarapi mahāmatirāha-yatpunaretaduktaṃ bhagavatā-yena yena vikalpena ye ye bhāvā vikalpyante, na hi sa teṣāṃ svabhāvo bhavati | parikalpita evāsau | tadyadi bhagavan parikalpita evāsau na bhāvasvabhāvalakṣaṇāvadhāraṇam, nanu te bhagavan evaṃ bruvataḥ saṃkleśavyavadānābhāvaḥ prasajyate parikalpitasvabhāvabhāvitatvātsarvadharmāṇām | bhagavānāha-evametanmahāmate yathā vadasi | na mahāmate yathā bālapṛthagjanairbhāvasvabhāvo vikalpyate, tathā bhavati | parikalpita evāsau mahāmate, na bhāvasvabhāvalakṣaṇāvadhāraṇam | kiṃ tu yathā mahāmate āryairbhāvasvabhāvo'vadhāryate āryeṇa jñānena āryeṇa darśanena āryeṇa prajñāacakṣuṣā tathā bhāvasvabhāvo bhavati ||\nmahāmatirāha-tadyadi bhagavan yathā āryairāryeṇa jñānena āryeṇa darśanena āryeṇa prajñācakṣuṣā na divyamāṃsacakṣuṣā bhāvasvabhāvo'vadhāryate tathā bhavati, na tu yathā bālapṛthagjanairvikalpyate bhāvasvabhāvaḥ, tatkathaṃ bhagavan bālapṛthagjanānāṃ vikalpavyāvṛttirbhaviṣyati āryabhāvavastvanavabodhāt ? na ca te bhagavan viparyastāḥ nāviparyastāḥ | tatkasya hetoḥ ? yaduta āryavastusvabhāvānavabodhātsadasatorlakṣaṇasya vṛttidarśanāt | āryairapi bhagavan yathā vastu vikalpyate, na tathā bhavati svalakṣaṇaviṣayāgocaratvāt | sa teṣāmapi bhagavan bhāvasvabhāvalakṣaṇaḥ parikalpitasvabhāva eva khyāyate hetvahetuvyapadeśāt | yaduta bhāvasvalakṣaṇadṛṣṭipatitatvādanyeṣāṃ gocaro bhavati na yathā teṣām | ityevamanavasthā prasajyate bhagavan bhāvasvabhāvalakṣaṇānavabodhāt | na ca bhagavan parikalpitasvabhāvahetuko bhāvasvabhāvalakṣaṇaḥ | sa ca kathaṃ parikalpena prativikalpyamāno na tathā bhaviṣyati yathā parikalpyate ? anyadeva bhagavan prativikalpasya lakṣaṇam, anyadeva svabhāvalakṣaṇam | visadṛśahetuke ca bhagavan vikalpasvabhāvalakṣaṇe | te ca parasparaṃ parikalpyamāne bālapṛthagjanairna tathā bhaviṣyataḥ | kiṃ tu sattvānāṃ vikalpavyāvṛttyarthamidamucyate | yathā prativikalpena vikalpyante tathā na vidyante ||\nkimidaṃ bhagavan sattvānāṃ tvayā nāstyastitvadṛṣṭiṃ vinivārya vastusvabhāvābhiniveśena āryajñānagocaraviṣayābhiniveśānnāstitvadṛṣṭiḥ punarnipātyate, viviktadharmopadeśābhāvaśca kriyate āryajñānasvabhāvavastudeśanayā ? bhagavānāha-na mayā mahāmate viviktadharmopadeśābhāvaḥ kriyate, na cāstitvadṛṣṭirnipātyate āryavastusvabhāvanirdeśena | kiṃ tu utrāsapadavivarjanārthaṃ sattvānāṃ mahāmate mayā anādikālabhāvasvabhāvalakṣaṇābhiniviṣṭānāmāryajñānavastusvabhāvābhiniveśalakṣaṇadṛṣṭyā viviktadharmopadeśaḥ kriyate | na mayā mahāmate bhāvasvabhāvopadeśaḥ kriyate | kiṃ tu mahāmate svayamevādhigatayāthātathyaviviktadharmavihāriṇo bhaviṣyanti | bhrānternirnimittadarśanāt svacittadṛśyamātramavatīrya bāhyadṛśyabhāvābhāvavinivṛttadṛṣṭayo vimokṣatrayādhigatayāthātathyaviviktadharmavihāriṇo bhaviṣyanti | bhrānternirnimittadṛṣṭayo vimokṣatrayādhigatayāthātathyamudrāsumudritā bhāvasvabhāveṣu pratyātmādhigatayā buddhyā pratyakṣavihāriṇo bhaviṣyanti nāstyastitvavastudṛṣṭivivarjitāḥ ||\npunaraparaṃ mahāmate anutpannāḥ sarvadharmā iti bodhisattvena mahāsattvena pratijñā na karaṇīyā | tatkasya hetoḥ ? pratijñāyāḥ sarvasvabhāvabhāvitvāttaddhetupravṛttilakṣaṇatvācca | anutpannān sarvadharmān pratijñāya pratibruvan mahāmate bodhisattvo mahāsattvaḥ pratijñāyā hīyate | yā pratijñā-anutpannāḥ sarvadharmā iti, sāsya pratijñā hīyate, pratijñāyāstadapekṣotpattitvāt | atha sāpi pratijñā anutpannā sarvadharmābhyantarādanutpannalakṣaṇānutpattitvātpratijñāyāḥ, anutpannāḥ sarvadharmā iti sa vādaḥ prahīyate | pratijñāvayavakāraṇena sadasato'nutpattiḥ pratijñāyāḥ | sā hi mahāmate pratijñā sarvabhāvābhyantarā sadasatoranutpattilakṣaṇāt | yadi mahāmate tayā pratijñayā anutpannayā anutpannāḥ sarvabhāvā iti pratijñāṃ kurvanti, evamapi pratijñāhāniḥ prasajyate | pratijñāyāḥ sadasatoranutpattibhāvalakṣaṇatvātpratijñā na karaṇīyā | anutpannasvabhāvalakṣaṇā hi mahāmate teṣāṃ pratijñā bhavati | ataste mahāmate pratijñā na karaṇīyā | bahudoṣaduṣṭatvādavayavānāṃ parasparahetuvilakṣaṇakṛtakatvācca avayavānāṃ pratijñā na karaṇīyā-yaduta anutpannāḥ sarvadharmāḥ | evaṃ śūnyā asvabhāvāḥ sarvadharmā iti mahāmate bodhisattvena mahāsattvena pratijñā na karaṇīyā | kiṃ tu mahāmate bodhisattvena mahāsattvena māyāsvapnavatsarvabhāvopadeśaḥ karaṇīyo dṛśyādṛśyalakṣaṇatvāt | dṛṣṭibuddhimohanatvācca sarvadharmāṇāṃ māyāsvapnavadbhāvopadeśaḥ karaṇīyo'nyatra bālānāmutrāsapadavivarjanatayā | bālāḥ pṛthagjanā hi mahāmate | nāstyastitvadṛṣṭipatitānāṃ teṣāmutrāsaḥ syānmā iti | utrāsyamānā mahāmate dūrībhavanti mahāyānāt ||\nna svabhāvo na vijñaptirna vastu na ca ālayaḥ |\nbālairvikalpitā hyete śavabhūtaiḥ kutārkikaiḥ || 48 ||\nanutpannāḥ sarvadharmāḥ sarvatīrthyaprasiddhaye |\nna hi kasyacidutpannā bhāvā vai pratyayānvitāḥ || 49 ||\nanutpannāḥ sarvadharmāḥ prajñayā na vikalpayet |\ntaddhetumattvāttatsiddherbuddhisteṣāṃ prahīyate || 50 ||\nkeśoṇḍukaṃ yathā mithyā gṛhyate taimirairjanaiḥ |\ntathā bhāvavikalpo'yaṃ mithyā bālairvikalpyate || 51 ||\nprajñaptimātrātribhavaṃ nāsti vastusvabhāvataḥ |\nprajñaptivastubhāvena kalpayiṣyanti tārkikāḥ || 52 ||\nnimittaṃ vastu vijñaptiṃ manovispanditaṃ ca tat |\natikramya tu putrā me nirvikalpāścaranti te || 53 ||\najale ca jalagrāho mṛgatṛṣṇā yathā nabhe |\ndṛśyaṃ tathā hi bālānāmāryāṇāṃ ca viśeṣataḥ || 54 ||\nāryāṇāṃ darśanaṃ śuddhaṃ vimokṣatrayasaṃbhavam |\nutpādabhaṅganirmuktaṃ nirābhāsapracāriṇām || 55 ||\nnirābhāso hi bhāvānāmabhāve nāsti yoginām |\nbhāvābhāvasamatvena āryāṇāṃ jāyate phalam |\nkathaṃ hyabhāvo bhāvānāṃ kurute samatāṃ katham || 56 ||\nyadā cittaṃ na jānāti bāhyamādhyātmikaṃ calam |\ntadā tu kurute nāśaṃ samatācittadarśanam || 57 ||\npunarapi mahāmatirāha-yatpunaridamuktaṃ bhagavatā-yadā tvālambyamarthaṃ nopalabhate jñānaṃ tadā vijñaptimātravyavasthānaṃ bhavati | vijñaptergrāhyābhāvādgrāhakasyāpyagrahaṇaṃ bhavati | tadagrahaṇānna pravartate jñānaṃ vikalpasaṃśabditam | tatkiṃ punarbhagavan bhāvānāṃ svasāmānyalakṣaṇānanyavaicitryānavabodhānnopalabhate jñānam ? atha svasāmānyalakṣaṇavaicitryabhāvasvabhāvābhibhavānnopalabhate jñānam | atha kuḍyakaṭavapraprākārabhūjalapavanāgnivyavahitātidūrasāmīpyānnopalabhate jñānaṃ jñeyam | atha bālāndhavṛddhayogādindriyāṇāṃ jñeyārthaṃ nopalabhate jñānam | tadyadi bhagavan svasāmānyalakṣaṇānanyavaicitryānavabodhānnopalabhate jñānam, na tarhi bhagavan jñānaṃ vaktavyam | ajñānametadbhagavan yadvidyamānamarthaṃ nopalabhate | atha svasāmānyalakṣaṇavaicitryabhāvasvabhāvābhibhavānnopalabhate jñānam, tadajñānameva bhagavan na jñānam | jñeye sati bhagavan jñānaṃ pravartate nābhāvāt | tadyogācca jñeyasya jñānamityucyate | atha kuḍyakaṭavapraprākārabhūjalapavanāgnivyavahitātidūrasāmīpyānnopalabhate bālavṛddhāndhayogavadvaikalyādindriyāṇāṃ jñānaṃ nopalabhate | tadyadevaṃ nopalabhate, na tadbhagavan jñānam | ajñānameva tadvidyamānamarthaṃ buddhivaikalyāt ||\nbhagavānāha-na hi tanmahāmate evamajñānaṃ bhavati | jñānameva tanmahāmate, nājñānam | na caitatsaṃdhāyoktaṃ mayā-yadā tvālambyamarthaṃ nopalabhate jñānaṃ tadā vijñaptimātravyavasthānaṃ bhavatīti | kiṃ tu svacittadṛśyamātrāvabodhātsadasatorbāhyabhāvābhāvājjñānamapyarthaṃ nopalabhate | tadanupalambhājjñānajñeyayorapravṛttiḥ | vimokṣatrayānugamājjñānasyāpyanupalabdhiḥ | na ca tārkikā anādikālabhāvābhāvaprapañcavāsitamataya evaṃ prajānanti | te cāprajānanto bāhyadravyasaṃsthānalakṣaṇabhāvābhāvaṃ kṛtvā vikalpasyāpravṛttiṃ cittamātratāṃ nirdekṣyanti | ātmātmīyalakṣaṇagrāhābhiniveśābhiniviṣṭāḥ svacittadṛśyamātrānavabodhājjñānaṃ jñeyaṃ prativikalpayanti | te ca jñānajñeyaprativikalpanayā bāhyabhāvābhāvapravicayānupalabdherucchedadṛṣṭimāśrayante ||\nvidyamānaṃ hi ālambyaṃ yadi jñānaṃ na paśyati |\najñānaṃ taddhi na jñānaṃ tārkikāṇāmayaṃ nayaḥ || 58 ||\nananyalakṣaṇābhāvājjñānaṃ yadi na paśyati |\nvyavadhānadūrasāmīpyaṃ mithyājñānaṃ taducyate || 59 ||\nbālavṛddhāndhayogācca jñānaṃ yadi na jāyate |\nvidyamānaṃ hi tajjñeyaṃ mithyājñānaṃ taducyate || 60 ||\npunaraparaṃ mahāmate bālapṛthagjanā anādikālaprapañcadauṣṭhulyasvaprativikalpanā nāṭake nṛtyantaḥ svasiddhāntanayadeśanāyāmakuśalāḥ svacittadṛśyabāhyabhāvalakṣaṇābhiniviṣṭā upāyadeśanāpāṭhamabhiniviśante, na svasiddhāntanayaṃ cātuṣkoṭikanayaviśuddhaṃ prativibhāvayanti | mahāmatirāha-evametadbhagavan yathā vadasi | deśayatu me bhagavān deśanāsiddhāntanayalakṣaṇaṃ yena ahaṃ ca anye ca bodhisattvā mahāsattvā anāgate'dhvani deśanāsiddhāntanayakuśalā na vipralabhyeran kutārkikaistīrthakaraśrāvakapratyekabuddhayānikaiḥ | bhagavānāha-yena hi mahāmate śṛṇu, sādhu ca suṣṭhu ca manasikuru | bhāṣiṣye'haṃ te | sādhu bhagavanniti mahāmatirbodhisattvo mahāsattvo bhagavataḥ pratyaśrauṣīt | bhagavāṃstasyaitadavocat-dviprakāro mahāmate atītānāgatapratyutpannānāṃ tathāgatānāmarhatāṃ samyaksaṃbuddhānāṃ dharmanayo yaduta deśanānayaśca siddhāntapratyavasthānanayaśca | tatra deśanāpāṭhanayo mahāmate yaduta vicitrasaṃbhārasūtropadeśaḥ | yathācittādhimuktikatayā deśayanti sattvebhyaḥ | tatra siddhāntanayaḥ punarmahāmate katamaḥ ? yena yoginaḥ svacittadṛśyavikalpavyāvṛttiṃ kurvanti yaduta ekatvānyatvobhayatvānubhayatvapakṣāpatanatācittamanomanovijñānātītaṃ svapratyātmāryagatigocaraṃ hetuyuktidṛṣṭilakṣaṇavinivṛttamanālīḍhaṃ sarvakutārkikaistīrthakaraśrāvakapratyekabuddhayānikairnāstyastitvāntadvayapatitaiḥ, tamahaṃ siddhānta iti vadāmi | etanmahāmate siddhāntanayadeśanālakṣaṇaṃ yatra tvayā ca anyaiśca bodhisattvairmahāsattvairyogaḥ karaṇīyaḥ ||\nnayo hi dvividho mahyaṃ siddhānto deśanā ca vai |\ndeśemi yā bālānāṃ siddhāntaṃ yogināmaham || 61 ||\natha khalu mahāmatirbodhisattvo mahāsattvaḥ punarapi bhagavantametadavocat-uktametadbhagavaṃstathāgatenārhatā samyaksaṃbuddhena ekasmin kāle ekasmin samaye yathā lokāyatiko vicitramantrapratibhāno na sevitavyo na bhaktavyo na paryupāsitavyaḥ, yaṃ ca sevamānasya lokāmiṣasaṃgraho bhavati na dharmasaṃgraha iti | kiṃ kāraṇaṃ punarbhagavatedamuktaṃ lokāyatiko vicitramantrapratibhānaḥ, yaṃ ca sevamānasya lokāmiṣasaṃgraho bhavati na dharmasaṃgrahaḥ ? bhagavānāha-vicitramantrapratibhāno mahāmate lokāyatiko vicitrairhetupadavyañjanairbālān vyāmohayati na yuktiyuktaṃ nārthopasaṃhitam | atha yāvadeva yatkiṃcidbālapralāpaṃ deśayati | etena mahāmate kāraṇena lokāyatiko vicitramantrapratibhāna ityucyate | akṣaravaicitryasauṣṭhavena bālānākarṣati, na tattvanayapraveśena praviśati | svayaṃ sarvadharmānavabodhādantadvayapatitayā dṛṣṭyā bālān vyāmohayati, svātmānaṃ ca kṣiṇoti | gatisaṃdhyapramuktatvātsvacittadṛśyamātrānavabodhādbāhyabhāvasvabhāvābhiniveśādvikalpasya vyāvṛttirna bhavati | ata etasmātkāraṇānmahāmate lokāyatiko vicitramantrapratibhāno'parimukta eva jātijarāvyādhimaraṇaśokaparidevaduḥkhadaurmanasyopāyāsādibhyo vicitraiḥ padavyañjanairhetudṛṣṭāntopasaṃhārairbālān vyāmohayati ||\nindro'pi mahāmate anekaśāstravidagdhabuddhiḥ svaśabdaśāstrapraṇetā | tacchiṣyeṇa nāgaveśarūpadhāriṇā svarge indasabhāyāṃ pratijñāṃ kṛtvā tava vā sahasrāro ratho bhajyatāṃ mama vā ekaikanāgabhāvasya phaṇācchedo bhavatviti | sahadharmeṇa ca nāgaveśadhāriṇā lokāyatikaśiṣyeṇa devānāmindraṃ vijitya sahasrāraṃ rathaṃ bhaṅktvā punarapīmaṃ lokamāgataḥ | evamidaṃ mahāmate lokāyatikavicitrahetudṛṣṭāntopanibaddhaṃ yena tiryañco'pyadhītya devāsuralokaṃ vicitrapadavyañjanairvyāmohayati | āyavyayadṛṣṭābhiniveśenābhiniveśayati kimaṅga punarmānuṣān | ata etasmātkāraṇānmahāmate lokāyatikaḥ parivarjitavyo duḥkhajanmahetuvāhakatvāt, na sevitavyo na bhajitavyo na paryupāsitavyaḥ | śarīrabuddhiviṣayopalabdhimātraṃ hi mahāmate lokāyatikairdeśyate vicitraiḥ padavyañjanaiḥ | śatasahasraṃ mahāmate lokāyatam | kiṃ tu paścime loke paścimāyāṃ pañcāśatyāṃ bhinnasaṃhitaṃ bhaviṣyati kutarkahetudṛṣṭipraṇītatvāt | bhinnasaṃhitaṃ bhaviṣyatyaśiṣyaparigrahāt | evadeva mahāmate lokāyataṃ bhinnasaṃhitaṃ vicitrahetūpanibaddhaṃ tīrthakarairdeśyate svakāraṇābhiniveśābhiniviṣṭaiḥ, na svanayaḥ | na ca mahāmate kasyacittīrthakarasya svaśāstranayaḥ | anyatra lokāyatameva anekairākāraiḥ kāraṇamukhaśatasahasrairdeśayanti | na svanayaṃ ca na prajānanti mohohāllokāyatamidamiti ||\nmahāmatirāha-yadi bhagavan sarvatīrthakarā lokāyatameva vicitraiḥ padavyañjanairdṛṣṭāntopasaṃhārairdeśayanti, na svanayaṃ svakāraṇābhiniveśābhiniviṣṭāḥ, atha kiṃ bhagavānapi lokāyatameva deśayati āgatāgatānāṃ nānādeśasaṃnipatitānāṃ devāsuramanuṣyāṇāṃ vicitraiḥ padavyañjanaiḥ, na svamataṃ sarvatīrthyamatopadeśābhyantaratvāt ? bhagavānāha-nāhaṃ mahāmate lokāyataṃ deśayāmi na cāyavyayam | kiṃ tu mahāmate anāyavyayaṃ deśayāmi | tatra āyo nāma mahāmate utpādarāśiḥ samūhāgamādutpadyate | tatra vyayo nāma mahāmate vināśaḥ | anāyavyaya ityanutpādasyaitadadhivacanam | nāhaṃ mahāmate sarvatīrthakaravikalpābhyantaraṃ deśayāmi | tatkasya hetoḥ ? yaduta bāhyabhāvābhāvādanabhiniveśātsvacittadṛśyamātrāvasthānāddidhāvṛttino'pravṛttervikalpasya | nimittagocarābhāvātsvacittadṛśyamātrāvabodhanātsvacittadṛśyavikalpo na pravartate | apravṛttivikalpasyānimittaśūnyatāpraṇihitavimokṣatrayāvatārānmukta ityucyate ||\nabhijānāmyahaṃ mahāmate anyatarasmin pṛthivīpradeśe viharāmi | atha yenāhaṃ tena lokāyatiko brāhmaṇa upasaṃkrāntaḥ | upasaṃkramya akṛtāvakāśa eva māmevamāha-sarvaṃ bho gautama kṛtakam | tasyāhaṃ mahāmate evamāha-sarvaṃ bho brāhmaṇa yadi kṛtakam, idaṃ prathamaṃ lokāyatam | sarvaṃ bho gautama akṛtakam | yadi brāhmaṇa sarvamakṛtakam , idaṃ dvitīyaṃ lokāyatam | evaṃ sarvamanityaṃ sarvaṃ nityaṃ sarvamutpādyaṃ sarvamanutpādyam | idaṃ brāhmaṇa ṣaṣṭhaṃ lokāyatam | punarapi mahāmate māmevamāha brāhmaṇo lokāyatikaḥ-sarvaṃ bho gautama ekatvaṃ sarvamanyatvaṃ sarvamubhayatvaṃ sarvamanubhayatvaṃ sarvaṃ kāraṇādhīnaṃ vicitrahetūipapattidarśanāt | idamapi brāhmaṇa ekādaśaṃ lokāyatam | punarapi bho gautama sarvamavyākṛtaṃ sarvaṃ vyākṛtam, astyātmā nāstyātmā, astyayaṃ loko nāstyayaṃ lokaḥ,asti paro loko nāsti paro lokaḥ, nāstyasti ca paro lokaḥ, asti mokṣo nāsti mokṣaḥ, sarvaṃ kṣaṇikaṃ sarvamakṣaṇikam, ākāśamapratisaṃkhyānirodho nirvāṇaṃ bho gautama kṛtakamakṛtakam, astyantarābhavo nāstyantarābhava iti | tasyaitaduktaṃ mahāmate mahā-yadi bho brāhmaṇa evam, idamapi brāhmaṇa lokāyatameva bhavatīti, na madīyam | tvadīyametadbrāhmaṇa lokāyatam | ahaṃ bho brāhmaṇa anādikālaprapañcavikalpavāsanādauṣṭhulyahetukaṃ tribhavaṃ varṇayāmi | svacittadṛśyamātrānavabodhādbrāhmaṇa vikalpaḥ pravartate na bāhyabhāvopalambhāt | yathā tīrthakarāṇāmātmendriyārthasaṃnikarṣātrayāṇāṃ na tathā mama | ahaṃ bhe brāhmaṇa na hetuvādī nāhetuvādī anyatra vikalpameva grāhyagrāhakabhāvena prajñāpya pratītyasamutpādaṃ deśayāmi | na ca tvādṛśā anye vā budhyante ātmagrāhapatitayā saṃtatyā | nirvāṇākāśanirodhānāṃ mahāmate tattvameva nopalabhyate saṃkhyāyām, kutaḥ punaḥ kṛtakatvam ||\npunarapi mahāmate lokāyatiko brāhmaṇa evamāha-ajñānatṛṣṇākarmahetukamidaṃ bho gautama tribhavam, athāhetukam ? dvayamapyetadbrāhmaṇa lokāyatam | svasāmānyalakṣaṇapatitā bho gautama sarvabhāvāḥ | idamapi brāhmaṇa lokāyatameva bhavati | yāvadbrāhmaṇa manovispanditaṃ bāhyārthābhiniveśavikalpasya tāvallokāyatam ||\npunaraparaṃ mahāmate lokāyatiko brāhmaṇo māmetadavocat-asti bho gautama kiṃcidyanna lokāyatam ? madīyameva bho gautama sarvatīrthakaraiḥ prasiddhaṃ vicitraiḥ padavyañjanairhetudṛṣṭāntopasaṃhārairdeśyate | asti bho brāhmaṇa yanna tvadīyaṃ na ca na prasiddhaṃ deśyate na ca na vicitraiḥ padavyañjanairna ca nārthopasaṃhitameva | kiṃ tadalokāyataṃ yanna prasiddhaṃ deśyate ca ? asti ca bho brāhmaṇa alokāyataṃ yatra sarvatīrthakarāṇāṃ tava ca buddhirna gāhate bāhyabhāvādasadbhūtavikalpaprapañcābhiniviṣṭānām | yaduta vikalpasyāpravṛttiḥ sadasataḥ svacittadṛśyamātrāvabodhādvikalpo na pravartate | bāhyaviṣayagrahaṇābhāvādvikalpaḥ svasthāne'vatiṣṭhate dṛśyate | tenedamalokāyataṃ madīyaṃ na ca tvadīyam | svasthāne'vatiṣṭhata iti na pravartata ityarthaḥ | anutpattivikalpasyāpravṛttirityucyate | evamidaṃ bho brāhmaṇa yanna lokāyatam | saṃkṣepato brāhmaṇa yatra vijñānasyāgatirgatiścyutirupapattiḥ prārthanābhiniveśābhiṣvaṅgo darśanaṃ dṛṣṭiḥ sthānaṃ parāmṛṣṭirvicitralakṣaṇābhiniveśaḥ saṃgatiḥ sattvānāṃ tṛṣṇāyāḥ kāraṇābhiniveśaśca | etadbho brāhmaṇa tvadīyaṃ lokāyataṃ na madīyam | evamahaṃ mahāmate pṛṣṭo lokāyatikena brāhmaṇenāgatya | sa ca mayaivaṃ visarjitastūṣṇībhāvena prakrāntaḥ ||\natha khalu kṛṣṇapakṣiko nāgarājo brāhmaṇarūpeṇāgatya bhagavantametadavocat-tena hi gautama paraloka eva na saṃvidyate | tena hi māṇava kutastvamāgataḥ ? ihāhaṃ gautama śvetadvīpādāgataḥ | sa eva brāhmaṇa paro lokaḥ | atha māṇavo niṣpratibhāno nigṛhīto'ntarhito'pṛṣṭvaiva māṃ svanayapratyavasthānakathāṃ cintayan śākyaputro mannayabahirdhā varāko'pravṛttilakṣaṇahetuvādī svavikalpadṛśyalakṣaṇāvabodhādvikalpasyāpravṛttiṃ varṇayati | tvaṃ caitarhi mahāmate māṃ pṛcchasi-kiṃ kāraṇaṃ lokāyatikavicitramantrapratibhānaṃ sevyamānasyāmiṣasaṃgraho bhavati na dharmasaṃgraha iti | mahāmatirāha-atha dharmāmiṣamiti bhagavan kaḥ padārthaḥ ? bhagavānāha-sādhu sādhu mahāmate | padārthadvayaṃ prati mīmāṃsā pravṛttā anāgatāṃ janatāṃ samālokya | tena hi mahāmate śṛṇu, sādhu ca suṣṭhu ca manasi kuru | bhāṣiṣye'haṃ te | sādhu bhagavanniti mahāmatirbodhisattvo mahāsattvo bhagavataḥ pratyaśrauṣīt ||\nbhagavāṃstasyaitadavocat-tatra āmiṣaṃ mahāmate katamat ? yaduta āmiṣamāmṛśamākarṣaṇaṃ nirmṛṣaṃ parāmṛṣṭiḥ svādo bāhyaviṣayābhiniveśo'ntadvayapraveśaḥ | kudṛṣṭyā punaḥ skandhaprādurbhāvo jātijarāvyādhimaraṇaśokaparidevaduḥkhadaurmanasyopāyāsapravṛttistṛṣṇāyāḥ paunarbhavikyā ādiṃ kṛtvā | āmiṣamidamityucyate mayā ca anyaiśca buddhairbhagavadbhiḥ | eṣa mahāmate āmiṣasaṃgraho na dharmasaṃgraho yaṃ lokāyatikaṃ sevamāno labhate lokāyatam ||\ntatra mahāmate dharmasaṃgrahaḥ katamaḥ ? yaduta svacittadharmanairātmyadvayāva-\nbodhāddharmapudgalanairātmyalakṣaṇadarśanādvikalpasyāpravṛttiḥ, bhūmyuttaroparijñānāccittamanomanovijñānavyāvṛttiḥ, sarvabuddhajñānābhiṣekagatiḥ anadhiṣṭhāpadaparigrahaḥ sarvadharmānābhogavaśavartitā dharma ityucyate, sarvadṛṣṭiprapañcavikalpabhāvāntadvayāpatanatayā | prāyeṇa hi mahāmate tīrthakaravādo bālānantadvaye pātayati na tu viduṣām, yaduta ucchede ca śāśvate ca | ahetuvādaparigrahācchāśvatadṛṣṭirbhavati, kāraṇavināśahetvabhāvāducchedadṛṣṭirbhavati | kiṃ tu utpādasthitibhaṅgadarśanāddharma ityevaṃ vadāmi | eṣa mahāmate dharmāmiṣanirṇayaḥ, yatra tvayā anyaiśca bodhisattvairmahāsattvaiḥ śikṣitavyam ||\nsaṃgrahaiśca dametsattvān śīlena ca vaśīkaret |\nprajñayā nāśayeddṛṣṭiṃ vimokṣaiśca vivardhayet || 62 ||\nlokāyatamidaṃ sarvaṃ yattīrthyairdeśyate mṛṣā |\nkāryakāraṇasaddṛṣṭyā svasiddhānto na vidyate || 63 ||\nahamekaḥ svasiddhāntaṃ kāryakāraṇavarjitam |\ndeśemi śiṣyavargasya lokāyatavivarjitam || 64 ||\ncittamātraṃ na dṛśyo'sti dvidhā cittaṃ hi dṛśyate |\ngrāhyagrāhakabhāvena śāśvatocchedavarjitam || 65 ||\nyāvatpravartate cittaṃ tāvallokāyataṃ bhavet |\napravṛttirvikalpasya svacittaṃ paśyate jagat || 66 ||\nāyaṃ kāryārthanirvṛttiṃ vyayaṃ kāryasya darśanam |\nāyavyayaparijñānādvikalpo na pravartate || 67 ||\nnityamanityaṃ kṛtakamakṛtakaṃ parāparam |\nevamādyāni sarvāṇi lokāyatanayaṃ bhavet || 68 ||\natha khalu mahāmatirbodhisattvo mahāsattvaḥ punarapi bhagavantametadavocat-nirvāṇaṃ nirvāṇamiti bhagavannucyate | kasyaitadadhivacanaṃ yaduta nirvāṇamiti yatsarvatīrthakarairvikalpyate ? bhagavānāha-tena hi mahāmate śṛṇu, sādhu va suṣṭhu ca manasikuru | bhāṣiṣye'haṃ te | yathā tīrthakarā nirvāṇaṃ vikalpayanti, na ca bhavati teṣāṃ vikalpānurupaṃ nirvāṇam | sādhu bhagavanniti mahāmatirbodhisattvo mahāsattvo bhagavataḥ pratyaśrauṣīt | bhagavāṃstasyaitadavocat-tatra kecittāvanmahāmate tīrthakarāḥ skandhadhātvāyatananirodhādviṣayavairāgyānnivaidharmyādarśanāccittacaittakalāpo na pravartate | atītānāgatapratyutpannaviṣayānanusmaraṇāddīpabījānalavadupādānoparamādapravṛttirvikalpasyeti varṇayanti | atasteṣāṃ tatra nirvāṇabuddhirbhavati | na ca mahāmate vināśadṛṣṭyā nirvāyate ||\nanye punardeśāntarasthānagamanaṃ mokṣa iti varṇayanti viṣayavikalpoparamādiṣu pavanavat | anye punarvarṇayanti tīrthakarāḥ buddhiboddhavyadarśanavināśānmokṣa iti | anye vikalpasyāpravṛtternityānityadarśanānmokṣaṃ kalpayanti | anye punarvarṇayanti vividhanimittavikalpo duḥkhajanmavāhaka iti svacittadṛśyamātrākuśalāḥ | nimittabhayabhītā nimittadarśanātsukhābhilāṣanimitte nirvāṇabuddhayo bhavanti | anye punaradhyātmabāhyānāṃ sarvadharmāṇāṃ svasāmānyalakṣaṇāvabodhādavināśato'tītānāgatapratyutpannabhāvāstitayā nirvāṇaṃ kalpayanti | anye punarātmasattvajīvapoṣapuruṣapudgalasarvadharmāvināśataśca nirvāṇaṃ kalpayati | anye punarmahāmate tīrthakarā durvidagdhabuddhayaḥ prakṛtipuruṣāntaradarśanādguṇapariṇāmakartṛtvācca nirvāṇaṃ kalpayanti | anye puṇyāpuṇyaparikṣayāt | anye kleśakṣayājjñānena ca | anye īśvarasvatantrakartṛtvadarśanājjagato nirvāṇaṃ kalpayanti | anye anyonyapravṛtto'yaṃ saṃbhavo jagata iti na kāraṇataḥ | sa ca kāraṇābhiniveśa eva, na cāvabudhyante mohāt, tadanavabodhānnirvāṇaṃ kalpayanti | anye punarmahāmate tīrthakarāḥ satyamārgādhigamānnirvāṇaṃ kalpayanti | anye guṇaguṇinorabhisaṃbaddhādekatvānyatvobhayatvānubhayatvadarśanānnirvāṇabuddhayo bhavanti| anye svabhāvataḥ pravṛttito mayūravaicitryavividharatnākarakaṇṭakataikṣṇyavadbhāvānāṃ svabhāvaṃ dṛṣṭvā nirvāṇaṃ vikalpayanti | anye punarmahāmate pañcaviṃśatitattvāvabodhāt, anye prajāpālena ṣāḍguṇyopadeśagrahaṇānnirvāṇaṃ kalpayanti | anye kālakartṛdarśanātkālāyattā lokapravṛttiriti tadavabodhānnirvāṇaṃ kalpayanti | anye punarmahāmate bhavena, anye'bhavena, anye bhavābhavaparijñayā, anye bhavanirvāṇāviśeṣadarśanena nirvāṇaṃ kalpayanti | anye punarmahāmate varṇayanti sarvajñasiṃhanādanādino yathā svacittadṛśyamātrāvabodhādbāhyabhāvābhāvānabhiniveśāccātuṣkoṭikarahitād yathābhūtāvasthānadarśanātsvacittadṛśyavikalpasyāntadvayāpatanatayā grāhyagrāhakānupalabdheḥ sarvapramāṇāgrahaṇāpravṛttidarśanāttattvasya vyāmohakatvādagrahaṇaṃ tattvasya, tadvyudāsātsvapratyātmāryadharmādhigamānnairātmyadvayāvabodhātkleśadvayavinivṛtterāvaraṇa-dvayaviśuddhatvādbhūmyuttarottaratathāgatabhūmimāyādiviśvasamādhicittamanomanovijñānavyāvṛtternirvāṇaṃ kalpayanti | evamanyānyapi yāni tārkikaiḥ kutīrthyapraṇītāni tānyayuktiyuktāni vidvadbhiḥ parivarjitāni | sarve'pyete mahāmate antadvayapatitayā saṃtatyā nirvāṇaṃ kalpayanti | evamādibhirvikalpairmahāmate sarvatīrthakarairnirvāṇaṃ parikalpyate | na cātra kaścitpravartate vā nivartate vā | ekaikasya mahāmate tīrthakarasya nirvāṇaṃ tatsvaśāstramatibuddhyā parīkṣyamāṇaṃ vyabhicarati | tathā na tiṣṭhate yathā tairvikalpyate | manasa āgatigativispandanānnāsti kasyacinnirvāṇam | atra tvayā mahāmate śikṣitvā anyaiśca bodhisattvairmahāsattvaiḥ sarvatīrthakaranirvāṇadṛṣṭirvyāvartanīyā ||\nnirvāṇadṛṣṭayastīrthyā vikalpenti pṛthakpṛthak |\nkalpanāmātramevaiṣāṃ mokṣopāyo na vidyate || 69 ||\nbandhyabandhananirmuktā upāyaiśca vivarjitāḥ |\ntīrthyā mokṣaṃ vikalpenti na ca mokṣo hi vidyate || 70 ||\nanekabhedabhinno hi tīrthyānāṃ dṛśyate nayaḥ |\natasteṣāṃ na mokṣo'sti kasmānmūḍhairvikalpyate || 71 ||\nkāryakāraṇadurduṣṭyā tīrthyāḥ sarve vimohitāḥ |\natasteṣāṃ na mokṣo'sti sadasatpakṣavādinām || 72 ||\njalpaprapañcābhiratā hi bālā-\nstattve na kurvanti matiṃ viśālām |\njalpo hi traidhātukaduḥkhayoni-\nstattvaṃ hi duḥkhasya vināśahetuḥ || 73 ||\nyathā hi darpaṇe rūpaṃ dṛśyate na ca vidyate |\nvāsanādarpaṇe cittaṃ dvidhā dṛśyati bāliśaiḥ || 74 ||\ncittadṛśyāparijñānādvikalpo jāyate dvidhā |\ncittadṛśyaparijñānādvikalpo na pravartate || 75 ||\ncittameva bhaveccitraṃ lakṣyalakṣaṇavarjitam |\ndṛśyākāraṃ na dṛśyo'sti yathā bālairvikalpyate || 76 ||\nvikalpamātraṃ tribhavaṃ bāhyamarthaṃ na vidyate |\nvikalpaṃ dṛśyate citraṃ na ca bālairvibhāvyate || 77 ||\nsūtre sūtre vikalpoktaṃ saṃjñānāmāntareṇa ca |\nabhidhānavinirmuktamabhidheyaṃ na lakṣyate || 78 ||\natha khalu mahāmatirbodhisattvo mahāsattvo bhagavantametadavocat-deśayatu me bhagavāṃstathāgato'rhan samyaksaṃbuddhaḥ svabuddhabuddhatām, yena ahaṃ ca anye ca bodhisattvā mahāsattvāstathāgatasvakuśalāḥ svamātmānaṃ parāṃścāvabodhayeyuḥ | bhagavānāha-tena hi mahāmate tvameva paripṛccha | yathā te kṣamate, tathā visarjayiṣyāmi | mahāmatirāha-kiṃ punarbhagavan tathāgato'rhan samyaksaṃbuddho'kṛtakaḥ kṛtakaḥ kāryaṃ kāraṇaṃ lakṣyaṃ lakṣaṇamabhidhānamabhidheyaṃ buddhirboddhavyaḥ, evamādyaiḥ padaniruktaiḥ kiṃ bhagavānanyo'nanyaḥ ?\nbhagavānāha-na mahāmate tathāgato'rhan samyaksaṃbuddha evamādyaiḥ padaniruktairakṛtako na kṛtakaṃ na kāryaṃ na kāraṇam | tatkasya hetoḥ ? yaduta ubhayadoṣaprasaṅgāt | yadi hi mahāmate tathāgataḥ kṛtakaḥ syāt, anityatvaṃ syāt | anityatvātsarvaṃ hi kāryaṃ tathāgataḥ syāt | aniṣṭaṃ caitanmama ca anyeṣāṃ ca tathāgatānām | athākṛtakaḥ syāt, alabdhātmakatvātsamudāgatasaṃbhāravaiyarthyaṃ syāt, śaśaviṣāṇavadvandhyāputratulyaśca syādakṛtakatvāt | yacca mahāmate na kāryaṃ na kāraṇaṃ tanna sannāsat | yacca na sannāsat, taccātuṣkoṭikabāhyam | cātuṣkoṭikaṃ ca mahāmate lokavyavahāraḥ | yacca cātuṣkoṭikabāhyaṃ tadvāgmātraṃ prasajyate vandhyāputravat | vandhyāputro hi mahāmate vāgmātraṃ na cātuṣkoṭikapatitaḥ | apatitatvādapramāṇaṃ viduṣām | evaṃ sarvatathāgatapadārthā vidvadbhiḥ pratyavagantavyāḥ | yadapyuktaṃ mayā nirātmānaḥ sarvadharmā iti, tasyāpyarthaṃ niboddhavyaṃ mahāmate | nirātmabhāvo mahāmate nairātmyam | svātmanā sarvadharmā vidyante na parātmanā gośvavat | tadyathā mahāmate na gobhāvo'śvātmako na cāśvabhāvo gavātmakaḥ, na sannāsat, na ca tau svalakṣaṇato na, vidyete eva tau svalakṣaṇataḥ, evameva mahāmate sarvadharmā na ca svalakṣaṇena na saṃvidyante | vidyanta eva | tena ca bālapṛthagjanairnirātmārthatā avabudhyate vikalpamupādāya, na tvavikalpam | evaṃ śūnyānutpādāsvābhāvyaṃ sarvadharmaṇāṃ pratyavagantavyam | evaṃ skandhebhyo nānyo nānanyastathāgataḥ | yadyananyaḥ skandhebhyaḥ syāt, anityaḥ syāt kṛtatvātskandhānām | athānyaḥ syāt, dvaye satyanyathā bhavati goviṣāṇavat ||\ntatra sādṛśyadarśanādananyatvaṃ hrasvadīrghadarśanādanyatvaṃ sarvabhāvānām | dakṣiṇaṃ hi mahāmate goviṣāṇaṃ vāmasyānyadbhavati, vāmamapi dakṣiṇasya | evaṃ hrasvadīrghatvayoḥ parasparataḥ | evaṃ varṇavaicitryataśca | ataścāparasparato'nyaḥ | na cānyastathāgataḥ skandhadhātvāyanebhyaḥ | evaṃ vimokṣāttathāgato nānyo nānanyaḥ | tathāgata eva mokṣaśabdena deśyate | yadi anyaḥ syānmokṣāttathāgataḥ, rūpalakṣaṇayuktaḥ syāt | rūpalakṣaṇayuktatvādanityaḥ syāt | athānanyaḥ syāt, prāptilakṣaṇavibhāgo na syādyoginām | dṛṣṭaśca mahāmate vibhāgo yogibhiḥ | ato nānyo nānanyaḥ | evaṃ jñānaṃ jñeyānnānyannānanyat | yaddhi mahāmate na nityaṃ nānityaṃ na kāryaṃ na kāraṇaṃ na saṃskṛtaṃ nāsaṃskṛtaṃ na buddhirna boddhavyaṃ na lakṣyaṃ na lakṣaṇaṃ na skandhā na skandhebhyo'nyat nābhidheyaṃ nābhidhānaṃ naikatvānyatvobhayatvānubhayatvasaṃbaddham, tatsarvapramāṇavinivṛttam | yatsarvapramāṇavinivṛttaṃ tadvāṅbhātraṃ saṃpadyate | yadvāṅbhātraṃ tadanutpannam | yadanutpannaṃ tadaniruddham | yadaniruddhaṃ tadākāśasamam | ākāśaṃ ca mahāmate na kāryaṃ na kāraṇam | yacca na kāryaṃ na kāraṇaṃ tannirālambyam | yannirālambyaṃ tatsarvaprapañcātītam | yatsarvaprapañcātītaṃ sa tathāgataḥ | etaddhi mahāmate samyaksaṃbuddhatvam | eṣā sā buddhabuddhatā sarvapramāṇendriyavinivṛttā ||\npramāṇendriyanirmuktaṃ na kāryaṃ nāpi kāraṇam |\nbuddhiboddhavyarahitaṃ lakṣyalakṣaṇavarjitam || 79 ||\nskandhān pratītya saṃbuddho na dṛṣṭaḥ kenacitkvacit |\nyo na dṛṣṭaḥ kvacitkenacitkathaṃ tasya vibhāvanā || 80 ||\nna kṛtako nākṛtako na kāryaṃ nāpi kāraṇam |\nna ca skandhā na cāskandhā na cāpyanyatra saṃkarāt || 81 ||\nna hi yo yena bhāvena kalpyamāno na dṛśyate |\nna taṃ nāstyeva gantavyaṃ dharmāṇāmeva dharmatā || 82 ||\nastitvapūrvakaṃ nāsti asti nāstitvapūrvakam |\nato nāsti na gantavyamastitvaṃ na ca kalpayet || 83 ||\nantadvayanimagnāste naṣṭā nāśenti bāliśān || 84 ||\nsarvadoṣavinirmuktaṃ yadā paśyanti mannayam |\ntadā samyakprapaśyanti na te dūṣenti nāyakān || 85 ||\natha khalu mahāmatirbodhisattvo mahāsattvaḥ punarapi bhagavantametadavocat-deśayatu me bhagavān, deśayatu sugataḥ, yaddeśanāpāṭhe bhagavatā anirodhānutpādagrahaṇaṃ kṛtam | uktaṃ ca tvayā yathā tathāgatasyaitadadhivacanamanirodhānutpāda iti | tatkimayaṃ bhagavan abhāvo'nirodhānutpādaḥ, uta tathāgatasyaitatparyāyāntaram ? yadbhagavānevamāha-aniruddhā anutpannāśca bhagavatā sarvadharmā deśyante sadasatpakṣādarśanāt | yadyanutpannāḥ sarvadharmā iti bhagavan dharmagrahaṇaṃ na prāpnoti, ajātatvātsarvadharmāṇām | atha paryāyāntarametatkasyaciddharmasya, taducyatāṃ bhagavan | bhagavānāha-tena hi mahāmate śṛṇu, sādhu ca suṣṭhu ca manasikuru | bhāṣiṣye'haṃ te | sādhu bhagavanniti mahāmatirbodhisattvo mahāsattvo bhagavataḥ pratyaśrauṣīt | bhagavāṃstasyaitadavocat-na hi mahāmate abhāvastathāgato na ca sarvadharmāṇāmanirodhānutpādagrahaṇam | na pratyayo'pekṣitavyo na ca nirarthakamanutpādagrahaṇaṃ kriyate mayā | kiṃ tu mahāmate manomayadharmakāyasya tathāgatasyaitadadhivacanaṃ yatra sarvatīrthakaraśrāvakapratyekabuddhasaptabhūmipratiṣṭhitānāṃ ca bodhisattvānāmaviṣayaḥ | so'nutpādastathāgatasya | etanmahāmate paryāyavacanam | tadyathā mahāmate indraḥ śakraḥ puraṃdaraḥ, hasyaḥ karaḥ pāṇiḥ, tanurdehaṃ śarīram, pṛthivī bhūmirvasuṃdharā, khamākāśaṃ gaganam | ityevamādyānāṃ bhāvānāmekaikasya bhāvasya bahavaḥ paryāyavācakāḥ śabdā bhavanti vikalpitāḥ | na caiṣāṃ nāmabahutvādbhāvabahutvaṃ vikalpyate | na ca svabhāvo na bhavati | evaṃ mahāmate ahamapi sahāyāṃ lokadhātau tribhirnāmāsaṃkhyeyaśatasahasrairbālānāṃ śravaṇāvabhāsamāgacchāmi | taiścābhilapanti mām, na ca prajānanti tathāgatasyaite nāmaparyāyā iti | tatra kecinmahāmate tathāgatamiti māṃ saṃprajānanti | kecitsvayaṃbhuvamiti | nāyakaṃ vināyakaṃ pariṇāyakaṃ buddhamṛṣiṃ vṛṣabhaṃ brahmāṇaṃ viṣṇumīśvaraṃ pradhānaṃ kapilaṃ bhūtāntamariṣṭaneminaṃ somaṃ bhāskaraṃ rāmaṃ vyāsaṃ śukamindraṃ baliṃ varuṇamiti caike saṃjānanti | apare anirodhānutpādaṃ śūnyatāṃ tathatāṃ satyatāṃ bhūtatāṃ bhūtakoṭiṃ dharmadhātuṃ nirvāṇaṃ nityaṃ samatāmadvayamanirodhamanimittaṃ pratyayaṃ buddhahetūpadeśaṃ vimokṣaṃ mārgasatyāni sarvajñaṃ jinaṃ manomayamiti caike saṃjānanti | evamādibhirmahāmate paripūrṇaṃ tribhirnāmāsaṃkhyeyaśatasahasrairanūnairanadhikairihānyeṣu ca lokadhātuṣu māṃ janāḥ saṃjānante udakacandra ivāpraviṣṭanirgatam | na ca bālā avabudhyante dvayāntapatitayā saṃtatyā | atha ca satkurvanti gurukurvanti mānayanti pūjayanti ca māṃ padārthaniruktyakuśalā abhinnasaṃjñāḥ, na svanayaṃ prajānantiṃ deśanārutapāṭhābhiniviṣṭāḥ | anirodhānutpādamabhāvaṃ kalpayiṣyanti na ca tathāgatanāmapadaparyāyāntaramindraśakrapuraṃdaraṃ na svanayapratyavasthānapāṭhamadhimokṣanti, yathārutārthapāṭhānusāritvātsarvadharmāṇām | evaṃ ca mahāmate vakṣyanti te mohapuruṣāḥ-yathāruta evārthaḥ, ananyo'rtho rutāditi | tatkasya hetoḥ ? yaduta arthasyāśarīratvādrutādanyo'rtho na bhavati | kiṃ tu rutamevārtha iti rutasvabhāvāparijñānādavidagdhabuddhayaḥ | na tvevaṃ jñāsyanti mahāmate yathā rutamutpannapradhvaṃsi, artho'nutpannapradhvaṃsī | rutaṃ mahāmate akṣarapatitam, artho'nakṣarapatitaḥ | bhāvābhāvavivarjitatvādajanmāśarīram | na ca mahāmate tathāgatā akṣarapatitaṃ dharmaṃ deśayanti | akṣarāṇāṃ sadasato'nupalabdheḥ | anyatra akṣarapatitāśayaḥ punarmahāmate yo'kṣarapatitaṃ dharmaṃ deśayati, sa ca pralapati, nirakṣaratvāddharmasya | ata etasmātkāraṇānmahāmate uktaṃ deśanāpāṭhe mayā anyaiśca buddhabodhisattvaiḥ yathaikamapyakṣaraṃ tathāgatā nodāharanti na pratyāharantīti | tatkasya hetoḥ ? yaduta anakṣaratvāddharmāṇām | na ca nārthopasaṃhitamudāharanti | udāharantyeva vikalpamupādāya | anupādānānmahāmate sarvadharmāṇāṃ śāsanalopaḥ syāt | śāsanānāṃ lopācca buddhapratyekabuddhaśrāvakabodhisattvānāmabhāvaḥ syāt | tadabhāvātkiṃ kasya deśyeta ? ata etasmātkāraṇānmahāmate bodhisattvena mahāsattvena deśanāpāṭharutānabhiniviṣṭena bhavitavyam | sa vyabhicārī mahāmate deśanāpāṭhaḥ | sattvāśayapravṛttatvānnānādhimuktikānāṃ sattvānāṃ dharmadeśanā kriyate cittamanomanovijñānavyāvṛttyarthaṃ mayā anyaiśca tathāgatairarhadbhiḥ samyaksaṃbuddhaiḥ, na svapratyātmāryajñānādhigamapratyavasthānāt sarvadharmanirābhāasasvacittadṛśyamātrāvabodhāddvidhāvikalpasya vyāvṛttitaḥ | arthapratiśaraṇena mahāmate bodhisattvena mahāsattvena bhavitavyaṃ na vyañjanapratiśaraṇena | vyañjanānusārī mahāmate kulaputro vā kuladuhitā vā svātmānaṃ ca nāśayati, parārthāṃśca nāvabodhayati | kudṛṣṭipatitayā saṃtatyā svapakṣaṃ vibhrāmyate kutīrthakaiḥ sarvadharmabhūmisvalakṣaṇākuśalaiḥ padaniruktyanabhijñaiḥ ||\natha sarvadharmabhūmisvalakṣaṇakuśalā bhavanti padaparyāyaniruktigatiṃgatā bhāvārthayuktikuśalāḥ | tataḥ svātmānaṃ ca samyaganimittasukhena prīṇayanti, parāṃśca samyaṅmahāyāne pratiṣṭhāpayanti | mahāyāne ca mahāmate samyakparigṛhyamāṇe buddhaśrāvakapratyekabuddhabodhisattvānāṃ parigrahaḥ kṛto bhavati | buddhabodhisattvaśrāvakapratyekabuddhaparigrahātsarvasattvaparigrahaḥ kṛto bhavati | sarvasattvaparigrahātsaddharmaparigrahaḥ kṛto bhavati | saddharmaparigrahācca mahāmate buddhavaṃśasyānupacchedaḥ kṛto bhavati | buddhavaṃśasyānupacchedādāyatanaviśeṣapratilambhāḥ prajñāyante | atasteṣu viśiṣṭāyatanapratilambheṣu bodhisattvā mahāsattvā upapattiṃ parigṛhya mahāyāne pratiṣṭhāpanatayā daśavaśitāvicitrarūpaveśadhāriṇo bhūtvā sattvaviśeṣānuśayalakṣaṇagatibhūtāstathātvāya dharmaṃ deśayanti ||\ntatra tathātvamananyathātvaṃ tattvam | anāyūhāniryūhalakṣaṇaṃ sarvaprapañcopaśamaṃ tattvamityucyate | tena na mahāmate kulaputreṇa vā kuladuhitrā vā yathārutārthābhiniveśakuśalena bhavitavyam | nirakṣaratvāttattvasya | na cāṅguliprekṣakeṇa bhavitavyam | tadyathā mahāmate aṅgulyā kaścitkasyacitkiṃcidādarśayet | sa cāṅgulyagrameva pratiseradvīkṣitum | evameva mahāmate bālajātīyā iva bālapṛthagjanavargā yathārutāṅgulyagrābhiniveśābhiniviṣṭā eva kālaṃ kariṣyanti, na yathārutāṅgulyagrārthaṃ hitvā paramārthamāgamiṣyanti | tadyathā mahāmate annaṃ bhojyaṃ bālānāṃ ca kaścidanabhisaṃskṛtaṃ paribhoktum | atha kaścidanabhisaṃskṛtaṃ paribhuñjīta, sa unmatta iti vikalpyeta anupūrvasaṃskārānavabodhādannasya, evameva mahāmate anutpādo'nirodho nānabhisaṃskṛtaḥ śobhate | avaśyamevātrābhisaṃskāreṇa bhavitavyam, na cātmānamaṅgulyagragrahaṇārthadarśanavat | ata etena kāraṇena mahāmate arthābhiyogaḥ karaṇīyaḥ | artho mahāmate vivikto nirvāṇahetuḥ | rutaṃ vikalpasaṃbaddhaṃ saṃsārāvāhakam | arthaśca mahāmate bahuśrutānāṃ sakāśāllabhyate | bāhuśrutyaṃ ca nāma mahāmate yaduta arthakauśalyaṃ na rutakauśalyam | tatrārthakauśalyaṃ yatsarvatīrthakaravādāsaṃsṛṣṭaṃ darśanam | yathā svayaṃ ca na patati parāṃśca na pātayati | evaṃ satyarthe mahāmate bāhuśrutyaṃ bhavati | tasmādarthakāmena te sevanīyāḥ | ato viparītā ye yathārutārthābhiniviṣṭāste varjanīyāstattvānveṣiṇā ||\npunaraparaṃ mahāmatirbuddhādhiṣṭhānādhiṣṭhita evamāha-na bhagavatā anirodhānutpādadarśanena kiṃcidviśiṣyate | tatkasya hetoḥ ? sarvatīrthakarāṇāmapi bhagavan kāraṇānyanutpannānyaniruddhāni | tavāpi bhagavan ākāśamapratisaṃkhyānirodho nirvāṇadhātuścānirodho'nutpannaḥ | tīrthakarā api bhagavan kāraṇapratyayahetukīṃ jagata utpattiṃ varṇayanti | bhagavānapi ajñānatṛṣṇākarmavikalpapratyayebhyo jagata utpattiṃ varṇayati | tasyaiva kāraṇasya saṃjñāntaraviśeṣamutpādya pratyayā iti | evaṃ bāhyaiḥ pratyayairbāhyānām | te ca tvaṃ ca bhāvānāmutpattaye | ato nirviśiṣṭo'yaṃ bhagavan vādastīrthakaravādena bhavati | aṇupradhāneśvaraprajāpatiprabhṛtayo navadravyasahitā aniruddhā anutpannāḥ | tavāpi bhagavan sarvabhāvā anutpannāniruddhāḥ sadasato'nupalabdheḥ | bhūtāvināśācca svalakṣaṇaṃ notpadyate, na nirudhyate | yāṃ tāṃ gatiṃ gatvā bhūto bhūtasvabhāvaṃ na vijahāti | bhūtavikalpavikāro'yaṃ bhagavan sarvatīrthakarairvikalpyate tvayā ca | ata etena kāraṇena aviśiṣṭo'yaṃ vādaḥ | viśeṣo vātra vaktavyo yena tathāgatavādo viśeṣyate, na sarvatīrthakaravādaḥ | aviśiṣyamāṇe bhagavan svavāde tīrthakarāṇāmapi buddhaprasaṅgaḥ syādanirodhānutpādahetutvāt | asthānamanavakāśaṃ coktaṃ bhagavatā yadekatra lokadhātau bahavastathāgatā utpadyeranniti | prāptaṃ caitattathāgatabahutvaṃ sadasatkāryaparigrahāccāviśiṣyamāṇe svavāde ||\nbhagavānāha-na mama mahāmate anirodhānutpādastīrthakarānutpādānirodhavādena tulyo nāpyutpādānityavādena | tatkasya hetoḥ ? tīrthakarāṇāṃ hi mahāmate bhāvasvabhāvo vidyata evānutpannāvikaralakṣaṇaprāptaḥ | na tvevaṃ mama sadasatpakṣapatitaḥ | mama tu mahāmate sadasatpakṣavigata utpādabhaṅgavirahito na bhāvo nābhāavaḥ, māyāsvarūpavaicitryadarśanavannābhāvaḥ | kathaṃ na bhāvaḥ ? yaduta rūpasvabhāvalakṣaṇagrahaṇābhāvāddṛśyādṛśyato grahaṇāgrahaṇataḥ | ata etasmātkāraṇātsarvabhāvā na bhāvā nābhāvāḥ | kiṃ tu svacittadṛśyamātrāvabodhādvikalpasyāpravṛtteḥ svastho loko niṣkriyaḥ | bālāḥ kriyāvantaṃ kalpayanti, na tvāryāḥ | abhūtārthavikalpārthavibhram eṣa mahāmate gandharvanagaramāyāpuruṣavat | tadyathā mahāmate kaścidgandharvanagare bālajātīyo māyāpuruṣasattvasārthavaicitryaṃ praviaśantaṃ vā nirgacchantaṃ vā kalpayet-amī praviṣṭā amī nirgatāḥ | na ca tatra kaścitpraviṣṭo vā nirgato vā | atha yāvadeva vikalpavibhramabhāva eṣaḥ, teṣāmevameva mahāmate utpādānutpādavibhrama eṣa bālānām | na cātra kaścitsaṃskṛto'saṃskṛto vā māyāpuruṣotpattivat | na ca māyāpuruṣa utpadyate vā nirudhyate vā bhāvābhāvākiṃcitkaratvāt | evameva sarvadharmā bhaṅgotpādavarjitāḥ | anyatra vitathapatitayā saṃjñayā bālā utpādanirodhaṃ kalpayanti na tvāryāḥ | tatra vitathamiti mahāmate na tathā yathā bhāvasvabhāvaḥ kalpyate | nāpyanyathā | anyathā kalpyamāne sarvabhāvasvabhāvābhiniveśa eva syāt | na viviktadarśanāviviktadarśanādvikalpasya vyāvṛttireva na syāt | ata etasmātkāraṇānmahāmate animittadarśanameva śreyo na nimittadarśanam | nimittaṃ punarjanmahetutvādaśreyaḥ | animittamiti mahāmate vikalpasyāpravṛttiranutpādo nirvāṇamiti vadāmi | tatra nirvāṇamiti mahāmate yathābhūtārthasthānadarśanaṃ vikalpacittacaittakalāpasya parāvṛttipūrvakam | tathāgatasvapratyātmāryajñānādhigamaṃ nirvāṇamiti vadāmi ||\nahetuvādaṃ deśemi na ca bālairvibhāvyate || 86 ||\nanutpannamidaṃ sarvaṃ na ca bhāvā na santi ca |\ngandharvasvapnamāyākhyā bhāvā vidyantyahetukāḥ || 87 ||\nanutpannasvabhāvāśca śūnyāḥ kena vadāhi me |\nsamavāyādvinirmukto buddhyā bhāvo na gṛhyate |\ntasmācchūnyamanutpannaṃ niḥsvabhāvaṃ vadāmyaham || 88 ||\nsamavāyastathaikaikaṃ dṛśyābhāvānna vidyate |\nna tīrthyadṛṣṭyapralayātsamavāyo na vidyate || 89 ||\nsvapna keśoṇḍukaṃ māyā gandharvaṃ mṛgatṛṣṇikā |\nahetukāni dṛśyante tathā lokavicitratā || 90 ||\nnigṛhyāhetuvādena anutpādaṃ prasādhayet |\nanutpāde prasādhyante mama netrī na naśyati |\nahetuvāde deśyante tīrthyānāṃ jāyate bhayam || 91 ||\nkathaṃ kena kutaḥ kutra saṃbhavo'hetuko bhavet |\nnāhetuko na hetubhyo yadā paśyanti saṃskṛtam |\ntadā vyāvartate dṛṣṭirvibhaṅgotpādavādinī || 92 ||\nkimabhāvo hyanutpāda uta pratyayavīkṣaṇam |\natha bhāvasya nāmedaṃ nirarthaṃ vā bravīhi me || 93 ||\nna cābhāvo hyanutpādo na ca pratyayavīkṣaṇam |\nna ca bhāvasya nāmedaṃ na ca nāma nirarthakam || 94 ||\nyatra śrāvakapratyekabuddhānāṃ tīrthyānāṃ ca agocaraḥ |\nsaptabhūmigatānāṃ ca tadanutpādalakṣaṇam || 95 ||\nhetupratyayavyāvṛttiṃ kāraṇasya nirodhanam |\ncittamātravyavasthānamanutpādaṃ vadāmyaham || 96 ||\nahetuvṛttirbhāvānāṃ kalpyakalpanavarjitam |\nsadasatpakṣanirmuktamanutpādaṃ vadāmyaham || 97 ||\ncittaṃ dṛśyavinirmuktaṃ svabhāvadvayavarjitam |\nāśrayasya parāvṛttimanutpādaṃ vadāmyaham || 98 ||\nna bāhyabhāvaṃ nābhāvaṃ nāpi cittaparigrahaḥ |\nsvapnaṃ keśoṇḍukaṃ māyā gandharvaṃ mṛgatṛṣṇikā |\nsarvadṛṣṭiprahāṇaṃ ca tadanutpādalakṣaṇam || 99 ||\nevaṃ śūnyāsvabhāvādyān padān sarvān vibhāvayet |\nna jātu śūnyayā śūnyā kiṃ tvanutpādaśūnyayā || 100 ||\nkalāpaḥ pratyayānāṃ ca pravartate nivartate |\nkalāpācca pṛthagbhūtaṃ na jātaṃ na nirudhyate || 101 ||\nbhāvo na vidyate'nyo'nyaḥ kalāpācca pṛthak kvacit |\nekatvena pṛthaktvena yathā tīrthyairvikalpyate || 102 ||\nasanna jāyate bhāvo nāsanna sadasatkvacit |\nanyatra hi kalāpo'yaṃ pravartate nivartate || 103 ||\nanyamarthaṃ na caivāsti pṛthakpratyayasaṃkalāt || 104 ||\njanyābhāvādanutpādaṃ tīrthyadoṣavivarjitam |\ndeśemi saṃkalāmātraṃ na ca bālairvibhāvyate || 105 ||\nyasya janyo bhavedbhāvaḥ saṃkalāyāḥ pṛthak kvacit |\nahetuvādī vijñeyaḥ saṃkalāyā vināśakaḥ || 106 ||\npradīpo dravyajātīnāṃ vyañjakaḥ saṃkalā bhavet |\nyasya bhāvo bhavetkaścitsaṃkalāyāḥ pṛthak kvacit || 107 ||\nasvabhāvā hyanutpannāḥ prakṛtyā gaganopamāḥ |\nsaṃkalāyāḥ pṛthagbhūtā ye dharmāḥ kalpitābudhaiḥ || 108 ||\nanyamanyamanutpādamāryāṇāṃ prāptidharmatā |\nyasya jātinamutpādaṃ tadanutpāde kṣāntiḥ syāt || 109 ||\nyadā sarvamimaṃ lokaṃ saṃkalāmeva paśyati |\nsaṃkalāmātramevedaṃ tadā cittaṃ samādhyate || 110 ||\najñānatṛṣṇākarmādiḥ saṃkalādhyātmiko bhavet |\nkhejamṛdbhāṇḍacakrādi bījabhūtādi bāhiram || 111 ||\nparato yasya vai bhāvaḥ pratyayairjāyate kvacit |\nna saṃkalāmātramevedaṃ na te yuktyāgame sthitāḥ || 112 ||\nyadi janyo na bhāvo'sti syādbuddhiḥ kasya pratyayāt |\nanyonyajanakā hyete tenaite pratyayāḥ smṛtāḥ || 113 ||\nuṣṇadravacalakaṭhinā dharmā bālairvikalpitāḥ |\nkalāpo'yaṃ na dharmo'sti ato vai niḥsvabhāvatā || 114 ||\nvaidyā yathāturavaśātkriyābhedaṃ prakurvate |\nna tu śāstrasya bhedo'sti doṣabhedāttu bhidyate || 115 ||\ntathāhaṃ sattvasaṃtānaṃ kleśadoṣaiḥ sadūṣitaiḥ |\nindriyāṇāṃ balaṃ jñātvā nayaṃ deśemi prāṇinām || 116 ||\nna kleśendriyabhedena śāsanaṃ bhidyate mama |\nekameva bhavedyānaṃ mārgamaṣṭāṅgikaṃ śivam || 117 ||\natha khalu mahāmatirbodhisattvo mahāsattvaḥ punarapi bhagavantametadavocat-anityatā anityateti bhagavan sarvatīrthakarairvikalpyate | tvayā ca sarvadeśanāpāṭhe deśyate-anityā bata saṃskārā utpādavyayadharmiṇa iti | tatkimiyaṃ bhagavaṃstathyā mithyeti ? katiprakārā bhagavan anityatā ? bhagavānāha-aṣṭaprakārā hi mahāmate sarvatīrthakarairanityatā kalpyate, na tu mayā | katamāṣṭaprakārā ? tatra kecittāvanmahāmate āhuḥ-prārambhavinivṛttiranityateti | prārambho nāma mahāmate utpādo'nutpādo'nityatā | anye saṃsthānavinivṛttimanityatāṃ varṇayanti | anye rūpamevānityamiti | anye rūpasya vikārāntaramanityatām | nairantaryaprabandhena svarasabhaṅgabhedaṃ sarvadharmāṇāṃ kṣīradadhipariṇāmavikārāntaravadadṛṣṭanaṣṭā sarvabhāveṣu pravartate na nityateti | anye punarbhāvamanityatāṃ kalpayanti | anye bhāvābhāvamanityatāṃ kalpayanti | anye anutpādānityatāṃ sarvadharmāṇāmanityatāyāśca tadantargatatvāt | tatra mahāmate bhāvābhāvānityatā nāma yaduta bhūtabhautikasvalakṣaṇavināśānupalabdhirapravṛttirbhūtasvabhāvasya | tatra anutpādānityatā nāma yaduta nityamanityaṃ sadasatorapravṛttiḥ sarvadharmāṇāmadarśanaṃ paramāṇupravicayādadarśanam | anutpādasyaitadadhivacanaṃ notpādasya | etaddhi mahāmate anutpādānityatāyā lakṣaṇaṃ yasyānavabodhātsarvatīrthakarā utpādānityatāvāde prapatanti ||\npunaraparaṃ mahāmate yasya bhāvo nityatā, tasya svamativikalpenaiva nityatā nānityatā bhāvaḥ | tatkasya hetoḥ ? yaduta svayamavināśitvādanityatāyāḥ | iha mahāmate sarvabhāvānāmabhāvo'nityatāyāḥ kāryam | na cānityatāmantareṇa sarvabhāvābhāva upalabhyate daṇḍaśilāmudgarānyatarabhedyabhedakavat | anyonyāviśeṣadarśanaṃ dṛṣṭam | ato'nityatā kāraṇaṃ sarvabhāvābhāvaḥ kāryam | na ca kāryakāraṇayorviśeṣo'sti iyamanityatā idaṃ kāryamiti | aviśeṣātkāryakāraṇayornityāḥ sarvabhāvā ahetukatvādbhāavasya | sarvabhāvābhāvo hi mahāmate ahetukaḥ | na ca bālapṛthagjanā avabudhyante | na ca kāraṇaṃ visadṛśaṃ kāryaṃ janayati | atha janayet, teṣāmanityatā sarvabhāvānāṃ visadṛśaṃ kāryaṃ syāt, kāryakāraṇavibhāgo na syāt | dṛṣṭaśca kāryakāraṇavibhāgasteṣām | yadi vā anityatā abhāvaḥ syāt, kriyāhetubhāvalakṣaṇapatitaśca syāt, ekabhāvena vā parisamāptaḥ syātsaervabhāveṣu | kriyāhetubhāvalakṣaṇapatitatvācca svayamevānityatā nityā syāt, anityatvādayaḥ sarvabhāvā nityāḥ syurnityā eva bhaveyuḥ ||\natha sarvabhāvāntargatā anityatā, tena tryadhvapatitā syāt | tatra yadatītaṃ rūpaṃ tattena saha vinaṣṭam | anāgatamapi notpannam | rūpānutpattitayā vartamānenāpi rūpeṇa sahābhinnalakṣaṇam | rūpaṃ ca bhūtānāṃ saṃniveśaviśeṣaḥ | bhūtānāṃ bhautikasvabhāvo na vinaśyate anyānanyavivarjitatvāt | sarvatīrthakarāṇāmavināśātsarvabhūtānāṃ sarvaṃ tribhavaṃ bhūtabhautikaṃ yatrotpādasthitivikāraḥ prajñapyate | kimanyadanityaṃ bhūtabhautikavinirmuktaṃ yasyānityatā kalpyate tīrthakaraiḥ ? bhūtāni ca na pravartante na nivartante svabhāvalakṣaṇābhiniveśāt ||\ntatra prārambhavinivṛttirnāma anityatā-na punarbhūtāni bhūtāntaramārabhante parasparavilakṣaṇasvalakṣaṇānna viśeṣaḥ prārabhyate | tadaviśeṣātteṣāmapunarārambhāddvidhāyogādanārambhasyānityatābuddhayo bhavanti ||\ntatra saṃsthānavinivṛttirnāma anityatā-yaduta na bhūtabhautikaṃ vinaśyati ā pralayāt | pralayo nāma mahāmate ā paramāṇoḥ pravicayaparīkṣā vināśo bhūtabhautikasya saṃsthānasyānyathābhūtadarśanāddīrghahrasvānulabdhiḥ | na paramāṇubhūteṣu vināśādbhūtānāṃ saṃsthānavinivṛttidarśanātsāṃkhyavāde prapatanti ||\ntatra saṃsthānānityatā nāma-yaduta yasya rūpamevānityaṃ tasya saṃsthānasyānityatā na bhūtānām | atha bhūtānāmanityatā syāt, lokasaṃvyavahārābhāvaḥ syāt | lokasaṃvyavahārābhāvāllokāyatikadṛṣṭipatitaḥ syāt, vāgmātratvātsarvabhāvānām | na punaḥ svalakṣaṇotpattidarśanāt ||\ntatra vikārānityatā nāma-yaduta rūpasyānyathābhūtadarśanaṃ na bhūtānāṃ suvarṇasaṃsthānabhūṣaṇavikāradarśanavat | na suvarṇaṃ bhāvādvinaśyati kiṃ tu bhūṣaṇasaṃsthānavināśo bhavati ||\nye cānye vikārapatitāḥ, evamādyādibhiḥ prakāraistīrthakarairanityatādṛṣṭirvikalpyate | bhūtāni hi dahyamānānyagninā svalakṣaṇatvānna dahyante | anyonyataḥ svalakṣaṇavigamānmahābhūtabhautikabhāvocchedaḥ syāt ||\nmama tu mahāmate na nityā nānityā | tatkasya hetoḥ ? yaduta bāhyabhāvānabhyupagamātribhavacittamātropadeśādvicitralakṣaṇānupadeśānna pravartate na nivartate mahābhūtasaṃniveśaviśeṣaḥ | na bhūtabhautikatvādvikalpasya dvidhā pravartate grāhyagrāhakālakṣaṇatā | vikalpasya pravṛttidvayaparijñānādbāhyabhāvābhāvadṛṣṭivigamātsvacittamātrāvabodhādvikalpo vikalpābhisaṃskāreṇa pravartate nānabhisaṃskurvataḥ | cittavikalpabhāvābhāvavigamāllaukikalokottaratamānāṃ sarvadharmāṇāṃ na nityatā nānityatā | svacittadṛśyamātrānavabodhātkudṛṣṭyāntadvayapatitayā saṃtatyā sarvatīrthakaraiḥ svavikalpānavabodhātkathāpuruṣairasiddhapūrvairanityatā kalpyate | trividhaṃ ca mahāmate sarvatīrthakaralauikikalokottaratamānāṃ sarvadharmāṇāṃ lakṣaṇaṃ vāgvikalpaviniḥsṛtānām | na ca bālapṛthagjanā avabudhyante ||\nprārambhavinivṛttiṃ ca saṃsthānasyānyathātvatām |\nbhāvamanityatāṃ rūpaṃ tīrthyāḥ kalpenti mohitāḥ || 118 ||\nbhāvānāṃ nāsti vai nāśaṃ bhūtā bhūtātmanā sthitāḥ |\nnānādṛṣṭinimagnāste tīrthyāḥ kalpenti nityatām || 119 ||\nkasyacinna hi tīrthyasya vināśo na ca saṃbhavaḥ |\nbhūtā bhūtātmanā nityāḥ kasya kalpentyanityatām || 120 ||\ncittamātramidaṃ sarvaṃ dvidhā cittaṃ pravartate |\ngrāhyagrāhakabhāvena ātmātmīyaṃ na vidyate || 121 ||\nbrahmādisthānaparyantaṃ cittamātraṃ vadāmyaham |\ncittamātravinirmuktaṃ brahmādirnopalabhyate || 122 ||\niti laṅkāvatāre mahāyānasūtre anityatāparivartastṛtīyaḥ ||


timestamp: tn

url: =PLAY QUIZ AND GET CERTY - EDUCATION ALEART\nPLAY QUIZ AND GET CERTY\nOctober 8, 2020 October 7, 2020 by arvi.prajapati\nIMPORTED NOTE:- 100 CERTY QUATA PURO THAI JASHE PACHHI CERTI AAVSHE NAI\nPLAY QUIZ ANE GET FREE CERTIFICATE IN YOUR EMAIL ID. STANDRED 6 TO 8 MATHS AND SCIENCE Hello dosto have standred 6 to 8 na student online quiz aapi ne melvi shakshe ek digital certificate tamara Email Id par\nghare betha betha tamara knowledge ma vadharo karva mate temaj school bandh hova thi tame study pan kari shakta nathi .to Dosto tame pan melavva mango chho aa rit nu digital certy? i know tamaro javab hashe yes yes yes …….to aa cetificate melavva mate niche na step follow karo ane tamar email id par melvo aa digital certificate….\nham hamare blog par school ke liye useful ho ese EXEL FILES bhi post karte hai..jaise ki exam result banana, arears banana, D.A calculation is type ke exel files ko share karte hai.\nG-SHALA E-LEARNING MOBILE APP FOR TEACHER AND STUDENTS\n“Whatsapp learning gujarat” Online study test for standred-10\nstep-1==pahle aap hamare quiz kw link par click karke aap hamare quiz par jao..quiz par jane ke liye aap direct niche vale page par se direct quiz de sakte hai..lekin pahle aap ye step dekh le\nstep-2==ab aap ko aapka email id sahi tarah se add karna hai…\nagar aap ko email id kaha se lena hai wo pata nahi hai to aap hamara email id arvi.prajapati004@gmail.com likh sakte hai…jaise hi aap ka certificate aayega ham aapko send kar denge…aap get certificate likh ke hamare whatsapp number 9428557415 pe send kar de..\nstep-3==full name me aap ko aapka full name likhna hai….e.x–Prajapati Nayankumar Kantilal is tarah se likhe jis ke karan sahi tarah se aapka name display ho sake..\nstep-4==ab sare questions fill karke aap submite button par click karde..agar passing marks mile honge to aapka certi aapke email id par send ho jayega..aapka email open kariye or aapka certY download kariye….\nIMPORTENT NOTES: JO TAME QUIZ PLAY KARO ANE CERTIFICATE NA AAVE TO CHINTA KARVANI KOI JARUR NATHI 24 KALAK PACHHI TAME FARI THI QUIZ RAMI SHAKO CHHO. 100 CERTIFICATE PURA THAI JAAY ENA PACHHI 24 KALAK BAAD FARI THI 100 CERTIFICATE SEND THAVANU CHALU THAI JASHE.\nCLICK HERE TO PLAY QUIZ,STD-7\nagar aap ko is post me koi sujav dena chahte ho to aap hame arvi.prajapati004@gmail.com par message kar sakte hai..or agar aapko hamari ye quiz vali post achhi lagi hai to aap apne dosto ke sath share jaroor karein…\nCategories SCHOOL QUIZ Post navigation\nPLAY QUIZ AND GET CERTY…STANDRED-6,CHE-5\nDownload Unit Test PAT ( Ekam Kasoti ) PapersOctober 2020\n4 thoughts on “PLAY QUIZ AND GET CERTY”\nMultani Juber mustufa\nM A I boy’s school kathor\nhome learning August time table for std-8\nhome learning August time table for std-7\nhome learning August time table for std-6\nhome learning August time table for std-5


url: =kyom som ti brae kror'la jea yeak yol mork ouk look nov lk tich sin..hahaha\n» ♥ ~ General ~ ♥ » General Discussion » kyom som ti brae kror'la jea yeak yol mork ouk look nov lk tich sin..hahaha\n1 kyom som ti brae kror'la jea yeak yol mork ouk look nov lk tich sin..hahaha on 16th May 2013, 8:00 am\nthngai nis douch jea mean ah'rom sa'os sa'ab nas ..kit tha jong som preas vor 3da,preas vor mother..jol tov kom sam nov lk oy ban sabaiy kay bon'tich sin..hahhha tuk chhaing tuck chhaing...LOL\n2 Re: kyom som ti brae kror'la jea yeak yol mork ouk look nov lk tich sin..hahaha on 16th May 2013, 8:37 am\nkyom jenh tov vinh sin heuy klach webmaster mork toin mean problems...lol...bye\n3 Re: kyom som ti brae kror'la jea yeak yol mork ouk look nov lk tich sin..hahaha on 19th May 2013, 10:59 pm\nlolz bong pros lola mnak aeng , prous kei keng lourk os heuy\nbong pros jang jerng men ? lolzzzz\n4 Re: kyom som ti brae kror'la jea yeak yol mork ouk look nov lk tich sin..hahaha on 19th May 2013, 11:03 pm\n@sokhayun wrote: kyom jenh tov vinh sin heuy klach webmaster mork toin mean problems...lol...bye\nmerl niyeay tver douch kyom neng nak jet akrork jerng\n5 Re: kyom som ti brae kror'la jea yeak yol mork ouk look nov lk tich sin..hahaha on 6th June 2013, 10:46 pm\nJoin LK : 2013-01-21\nKyom kor som prae kror'la jea yeak dae jach! jach! jar! toung chharng toung chharng, thngai nis yeak kyom orb sok knong harotey kit hos toy kom'san prey jab kla domrey tok vech on'sorm phjoom. jach! jach! jar,Kyom rok kla domrey jab mouy khmean proos ke kap prey chher os roling khmean soll euy sos ,jach!jach!jar,toung chharng, toung chharng .yeak kyom kit hos tov rattanakiri, rers dom thmor si bann 2,3 dom. prous ort kla , domrey oy si ,ber men si dom thmor dach pous slab.jach!jach!jar.yeak kyom kit hos tov khaet pusat, yeak kyom hos kat doll KAN DONG'KOR, srab tae jai'don roboot lev khor,srey srey sraek ho, kyom rort jol tov khnoung vinh. BYE! BYE! tov dak lev khor sen.\n6 Re: kyom som ti brae kror'la jea yeak yol mork ouk look nov lk tich sin..hahaha on 8th June 2013, 12:33 am\nreatrey sour'sdey prey mit dell nov srok khmer ,pel nis kom poung dek lork sroul. kyom som aphey tos ,kraeng lo yeak kyom jenh sraek pnheak tver ory dach youl sorb la'or .\njarch!jarch! jar ! toung ! chharng !toung !chharng. YEAK kyom hos phloung rom'loung samoth , hos tov min poth jourl phnom dong'raek,kdao-nass kdao-nass kdao jet ster baek,jong jab phnom dong'raek dork vear kro'veng jorl. Toung! toung!chharng!.\nHos jenh pi prey som'dao jol srok, tov si nom banh'jok ban 300 kanh'jraek,klean-nass klean-nass si tae ma'neak aeng, nom 300 kanh'jraek si ory oss dai. Toung ! toung! chharng!.\nsi nom men cha'aet kro'lek kheunh jrook kvai, jab bann jeang 20 tom pear leng sin, srab tae jrook 1 vear jorb jerng thminh, dork bong'kol plerng jenh jack thminh robos kyom.Toung! chharng! toung!chharng!\nYEAK kyom kit hos tov joss nov koh dach,tae men bann som'rach join ach dach sbaek jerng,kdao-nass kdao-nass kdao jet douch klerng,yeak dach sbaek jerng jol knoung vinh heuy. GOOD BYE-GOOD BYE SA'UY NASS SA'UY NASS lork euy\n7 Re: kyom som ti brae kror'la jea yeak yol mork ouk look nov lk tich sin..hahaha on 8th June 2013, 12:38 am\n@kiey wrote: reatrey sour'sdey prey mit dell nov srok khmer ,pel nis kom poung dek lork sroul. kyom som aphey tos ,kraeng lo yeak kyom jenh sraek pnheak tver ory dach youl sorb la'or .\nHos jenh pi prey som'dao jol srok, tov si nom banh'jok ban 300 kanh'jraeng,klean-nass klean-nass si tae ma'neak aeng, nom 300 kanh'jraeng si ory oss dai. Toung ! toung! chharng!.\n8 Re: kyom som ti brae kror'la jea yeak yol mork ouk look nov lk tich sin..hahaha on 8th June 2013, 7:58 am\nsorry min ban reply pleam pleam .....min arkrok te webmaster laor nassssss...\n9 Re: kyom som ti brae kror'la jea yeak yol mork ouk look nov lk tich sin..hahaha on 8th June 2013, 8:02 am\n@kiey wrote: Kyom kor som prae kror'la jea yeak dae jach! jach! jar! toung chharng toung chharng, thngai nis yeak kyom orb sok knong harotey kit hos toy kom'san prey jab kla domrey tok vech on'sorm phjoom. jach! jach! jar,Kyom rok kla domrey jab mouy khmean proos ke kap prey chher os roling khmean soll euy sos ,jach!jach!jar,toung chharng, toung chharng .yeak kyom kit hos tov rattanakiri, rers dom thmor si bann 2,3 dom. prous ort kla , domrey oy si ,ber men si dom thmor dach pous slab.jach!jach!jar.yeak kyom kit hos tov khaet pusat, yeak kyom hos kat doll KAN DONG'KOR, srab tae jai'don roboot lev khor,srey srey sraek ho, kyom rort jol tov khnoung vinh. BYE! BYE! tov dak lev khor sen.\njom mean neakna nis jong mok klaeng klay tver jea yeak eiy dae nor..tich proyatt rot min rouch pi lk nis na....tich tha kyom min ban prab...lolzzzzz\n10 Re: kyom som ti brae kror'la jea yeak yol mork ouk look nov lk tich sin..hahaha on 8th June 2013, 8:09 am\nyeak nis saharv maen,sot tae dork bong'kul plerng jack th'menh phong...lolzzz\n11 Re: kyom som ti brae kror'la jea yeak yol mork ouk look nov lk tich sin..hahaha on 9th June 2013, 1:41 pm\nyou are so funny kiey\njerng ter ban jea pel kyom jol LK thum klen sa'oy sa'oy , ka pit tov kir yeak jorn ach heuy mork dol LK sos\ntov leang jeung sen tov , sa'oy nas yeak euy , ber sa'oy mlerng mlerng ter tver mech rork aha ban eat teat tov ?\n12 Re: kyom som ti brae kror'la jea yeak yol mork ouk look nov lk tich sin..hahaha on 9th June 2013, 7:00 pm\nYeak kyom jenh mork teat heuy jerng dell pro'lak arch leang rourch heuy dae.ter euy lovnov sa'uy te?.\nJarch! jarch! jar!Toung-chharng-toung-chhang! Yeak kyom sa'hav sa'hav os'jar,\njab TEAR tver jea A'ha ma'dong 4-5000, si TEAR rourch heuy pous kyom tha nov min kroin,sor'toos tov jab Moin si oss 1000 teat.jarch! jarch! jar!Toung !chharng! toung!chharng. Yeak kyom si ja'aet nass jong baek pous heuy jenh mork min ban yoo te soum jol knoung som'rak ory thoo pous bon'tech sin!!\nBYE-BYE Yeak kyom biss tae p'lech JUN PO prey mit taing oss knea!\nSoum ory rok si mean koum ory kror, mean MEAS k'sae kor peak ponn me dai,\nkir MEAS tirk 10 min men kro'lai, peak heuy jarng thngai plir prong preat.!!!!!\nYeak kyom bart soum joum reab lear!!!!! BYE-BYE!!!\n13 Re: kyom som ti brae kror'la jea yeak yol mork ouk look nov lk tich sin..hahaha on 9th June 2013, 7:05 pm\n@kiey wrote: Yeak kyom jenh mork teat heuy jerng dell pro'lak arch leang rourch heuy dae.ter euy lovnov sa'uy te?.\n14 Re: kyom som ti brae kror'la jea yeak yol mork ouk look nov lk tich sin..hahaha on 9th June 2013, 10:18 pm\nSom'narng la'or yeak kyom slaek khoa khley koum euy jenh dom'longmi tkleak jong'oal dey !!!!!! khmass ke slab kyom!!!!!!!!\n15 Re: kyom som ti brae kror'la jea yeak yol mork ouk look nov lk tich sin..hahaha on 9th June 2013, 10:43 pm\nYeak kyom ban som'rak bon'tech .doch jea klean si moin teat heuy! jarch! jarch! jar!\nYub nis saen sa'ngat YEAK kyom kit tov lourch moin, Ma'jass ke tam toin rourt join arch kro'bey,Ma'dong nis souy thom YEAK kyom ok'koot neng dey,Slab kor kro'bey oss jeang 20 ka'bal. euy!yar jarch! jarch ! YAEK kyom nov min ban te!!!!!!nov min ban te!!!!!!!!!!!!!!!!!!!!!!!GOOD BYE-GOOD BYE Ma'jass ke tam jit toin heuy!!!\n16 Re: kyom som ti brae kror'la jea yeak yol mork ouk look nov lk tich sin..hahaha


url: =Купить фотографию для интерьера "Про завистника", жанр: Животные. Автор: Tamara Patrejeva.\nПро завистника / Tamara Patrejeva


url: =Chapter id: 11780\nindro vai devatā dvitīyam ahar vahati pañcadaśaḥ stomo bṛhat sāma triṣṭup chandaḥ // (1) Par.?\nyad vai neti na preti yat sthitaṃ tad dvitīyasyāhno rūpaṃ yad ūrdhvavad yat prativad yad antarvad yad vṛṣaṇvad yad vṛdhanvad yan madhyame pade devatā nirucyate yad antarikṣam abhyuditaṃ yad bārhataṃ yat traiṣṭubhaṃ yat kurvad etāni vai dvitīyasyāhno rūpāṇi // (3) Par.?\nagniṃ dūtaṃ vṛṇīmaha iti dvitīyasyāhna ājyam bhavati kurvad dvitīye 'hani dvitīyasyāhno rūpam // (4) Par.?\nvāyo ye te sahasriṇa iti praugaṃ sutaḥ soma ṛtāvṛdheti vṛdhanvad dvitīye 'hani dvitīyasyāhno rūpam // (5) Par.?\nviśvānarasya vas patim indra it somapā eka iti marutvatīyasya pratipadanucarau vṛdhanvaccāntarvacca dvitīye 'hani dvitīyasyāhno rūpam // (6) Par.?\nindra nedīya ed ihītyacyutaḥ pragātha ut tiṣṭha brahmaṇaspata iti brāhmaṇaspatya ūrdhvavān dvitīye 'hani dvitīyasyāhno rūpam // (7) Par.?\nagnir netā tvaṃ soma kratubhiḥ pinvanty apa iti dhāyyā acyutā // (8) Par.?\nbṛhad indrāya gāyateti marutvatīyaḥ pragātho yena jyotir ajanayann ṛtāvṛdha iti vṛdhanvān dvitīye 'hani dvitīyasyāhno rūpam // (9) Par.?\nindra somaṃ somapate pibemam iti sūktam sajoṣā rudrais tṛpad ā vṛṣasveti vṛṣaṇvad dvitīye 'hani dvitīyasyāhno rūpam // (10) Par.?\ntvām iddhi havāmahe tvaṃ hy ehi cerava iti bṛhatpṛṣṭham bhavati bārhate 'hani dvitīye 'hani dvitīyasyāhno rūpam // (11) Par.?\nyad vāvāneti dhāyyācyutā // (12) Par.?\nubhayaṃ śṛṇavac ca na iti sāmapragātho yac cedam adya yad u ca hya āsīd iti bārhate 'hani dvitīye 'hani dvitīyasyāhno rūpam // (13) Par.?\ntyam ū ṣu vājinaṃ devajūtam iti tārkṣyo 'cyutaḥ // (14) Par.?


url: =#gujjuquotes Instagram - Photo and video on Instagram • Picbat\ngujjuquotes - 365.3k posts\nFollow for more :- @awara_aasiq_143\nFollow me friends Number Dungi\nFollow karke IB karo 😍\nPlease do follow @drushti_sharma\n#trandez_f_kerla1 #maharashtra_clickers #otheryouphotography\n#nashik #gujjus #gujjugram #kutch #shoutouter #gujjujalso #gujjuquotes #gujjurocks #freak_of_kerala #gujaratiwedding #gujrati #ahmedabad_instagram #mahesana #kathiyawadi #surat #shout_outshoutouts_ #rajkot_diaries #navsari #bhuro #sayings #gujjuthings #gujarat #gujjugotada #ahmedabad #chhel6abilo #gappa\n#trendz_f_kerla1 #maharashtra_clickers #otheryouphotography #nasik #gujjus #gujjugram #kutch #shoutouter #gujjuquotes #gujjurocks #freak_of_kerala #gujratiwedding #gujrat #ahmedabad_instagram #mahesana #kathiyawadi #botad #shoutoutforshoutout\nhappy bday little bro gbu🥳🥳yash\n#iloveyou #love #sachalove #bestie #iloveyouall Tag your bestie 🥰 #collegegirls #cutebabies #cuteness overload #cutenessoverloaded #freemind #indiangirls #indianboys #gujjuquotes #gujjucomedy #gujju #gujju_amdavadi #gujjuquote\nTag your best friend 🥰 #collegegirls #cutebabies #cutenessoverload #cutenessoverloaded #freemind #indiangirls #indianboys #gujjuquotes #gujjucomedy #gujju #gujju_amdavadi #gujjuquote #tiktokmemes #mp #delhi #vadodara_baroda #rajkot\nTag your friend 😂 #freemind #indiangirls #indianboys #gujjuquotes #gujjucomedy #gujju #gujju_amdavadi #gujjuquote #indiancomedy #kamine #sleepy\nFollow me This Beautifull Girl 😘😘😘\n@pooja_malviya77 (( Camera Lover)) (( Follow Me Fast))..\n#maharashtra -clickers #otheryouph\notography #nashik #gujus #gujjugram #kutch #shoutout\ner #gujjujalso #gujjuquotes #gujj urocks #freak -of-kera!\na #gujaratiwedding #gurati #ahmedabad -instagram#\nmahesa na #kathiyawadi #botad #shout -outshoutouts_\n#rajkot_diaries #navsari #bhuro #sayings #gujuthings #\ngujarat #gujjugotada #ahmedabad #chhel6abilo #fashion #photography @pooja_sharma43 @arianagrande @mr.mnv @pappya_gaikwad_official @sankett25 @beingsalmankhan @pooja.banerji555 #delhi #rajasthan #fitness @mr.mnv\n@mr_faisu_07 @therock @sahilkhan @pooja_sharma43 @pratiksehajpal @princessofpooja__ @beingsalmankhan @_aashikabhatia_ @manjullll @riyaz.14 @huaweiarabia @pooja_sharma43 @sahilkhan @pappya_gaikwad_official @manjullll @amandacerny @arianagrande @thesiddharthnigam @promoted_team @pooja_sharma43 @pooja_sharma347 @best_pose__ @best_pose__ @yyhsofficial @sankett25 @realhinakhan @ijassmanak\n@shootout_boys_nd_girls___ @shootout_boys_nd_girls___ @shootout_boys_nd_girls___\nજો તમને પોસ્ટ ગમે તો લાઈક, કમેન્ટ, સેવ અને શેર કરવાનું ભૂલતા નહીં!!!\nટેગ કરો એમને જેમને આવી પોસ્ટ વાંચવાની ગમતી હોય....\n#gujjurocks #gujarati #gujjugram\n#prem #premi #gujjulove #pakkogujarati #gujjus #gujjuquotes #jabro_gujarati\n#gujju #motivationalquotes #motivation #quotes\n#maharashtra #motivation 💯 #Gujarat\n#gujjuboymj #surat #surati\n#gujjuchu #gujjulove #india\n#trandez_f_kerla1 #maharashtra_clickers #otheryouphotography #nashik #nashikgram #gujjus #gujjugram #ashtonkutcher #kutch #shoutout #shoutouter #gujjujalso #gujjuquotes #gujjuquotes #gujjurocks #freak_of_kerala #gujratiwedding #gujrati #ahmedabad_instagram #mehsana #rajkot #suratmodel #instagood #instagirls #hothothot #hotgirl #bhuro #bhothard #faisusquad #riyaz #gimaashi\n#dil_ni_vatto #pasi bhai #ahemdabadi #zindagi #jamnagar #junagadh #amdavad #gujjugram #amdavadi #amreli #nadiad #ahmedabadi #gujjuchu #thegujjugyan #mahesana #rangilurajkot #gujaratibablo #gujjuquotes #gujjuprem #gujjustyle #gujjulife\nFollow this beautiful girl 💋💋👇 Featured by💞\nHam to singlepur see he😅😅\n😍😍😍 #_jooooo_baka_ follow me😊 Love ❤❤@_jooooo_baka_\n#gujarati #gujrati #gujrat #gujjuchu #gujjus #gujjugram #gujjuswag #gujjurocks #gujarat #gujarati #gujjumemes #love #gujjustyle #gujjuquote #gujjupost #surat #ahmedabad #rajkot #gujjulove #gujjugirl #gujjusunburn #gujjuland #gujrati #gujjuquotes #india #gujju_gram #ametogtuvada #gujjuprem #gujaratibablo #baroda 💨લાઈક #anandi\nThe best thing to hold onto in life is each other ❤❤❤❤\n#lovequotes #lovers #selfie #gujjuquotes\nTag your bestie 🥰 #collegegirls #cutebabies #cutenessoverload #cutenessoverloaded #freemind #indiangirls #indianboys #gujjuquotes #gujjucomedy #gujju #gujju_amdavadi #gujjuquote\n#gujju #gujjumemes #gujjupost #gujj #gujjuquotes #gujjuthings #gujjuness #gujjugotada #gujjustyle #gujjusunburn #gujjustyle #gujjusunburn #gujjugram #gujjucomedy #gujjuland #gujjushayri #gujjulove #gujjuquote #gujju_chu_ #gujjulife #gujju_amdavadi #gujjugirls #delhigram #delhigirl\nFollow ⏩ @bullet_lovers3666\n#patan #palitana #pyar_tune_kiya #gujrat\n37 15 7 hours ago\n#guju #gujjugrGM #shayri #quotes #philosophy #global #follow #like #junagadh #jaMnagar #GMrell #porbandar #Mahesana #bahruch #bhavanagar #bhuj #vadodara #rajkot #surat #ahMedabad #gandhinagar # global #guju #gujarat #gujarat #gujuchhu #gujjurocks #gujjuquote #gujjulove #gujjuquotes #love #instadaily\n2,813 126 7 hours ago\nFOLLOW ME BEAUTIFUL ❤❤❤❤❤❤\nFollow this most beautiful sister 💋💋 ❤ @sana____khan._ ❤ 💋 💋\n. #trandez_f_kerla1 #maharashtra_clickers #otheryouphotography #nashik #gujjus #gujjugram #kutch #shoutouter #gujjujalso #gujjuquotes #gujjurocks #freak_of_kerala #gujaratiwedding #gujrati #ahmedabad_instagram #mahesana #kathiyawadi #botad #shout_outshoutouts_ #rajkot_diaries #navsari #bhuro #sayings #gujjuthings #gujarat #gujjugotada #ahmedabad #chhel6abilo #gappain 💞💞💞💞💞💞💞💞💞💞💞💞💞💞💞💞💞💞💞\nKL & TN🤘\n@fashion_modelz_2k19 ❣ #trendz_f_kerla1 #otheryouphotography #nashik #gujjus #gujjugram #kutch #shoutouter #gujjualso #gujjuquotes #gujjurocks #freak_of_kerala #gujratiwedding #gujarati #ahemadabad_instagram #mahesana #kathiyawadi #botad #shout_outshoutouts_ #rajkot_diaries #navsari #bhuro #sayings #gujjuthings #gujrat #gujjugotada #ahemadabad #chhel6abilo #earthentertainment @fashion_modelz_2k19\n@fashion_modelz_2k19 #trendz_f_kerla1 #otheryouphotography #nashik #gujjus #gujjugram #kutch #shoutouter #gujjualso #gujjuquotes #gujjurocks #freak_of_kerala #gujratiwedding #gujarati #ahemadabad_instagram #mahesana #kathiyawadi #botad #shout_outshoutouts_ #rajkot_diaries #navsari #bhuro #sayings #gujjuthings #gujrat #gujjugotada #ahemadabad #chhel6abilo #earthentertainment @fashion_modelz_2k19 .\n@fashion_modelz_2k19 #trendz_f_kerla1 #otheryouphotography #nashik #gujjus #gujjugram #kutch #shoutouter #gujjualso #gujjuquotes #gujjurocks #freak_of_kerala #gujratiwedding #gujarati #ahemadabad_instagram #mahesana #kathiyawadi #botad #shout_outshoutouts_ #rajkot_diaries #navsari #bhuro #sayings #gujjuthings #gujrat #gujjugotada #ahemadabad #chhel6abilo #earthentertainment @fashion_modelz_2k19\n@shivani_141_ - छू जाते हो तुम 👈 मुझे हर रोज एक नया ख्वाब 👼 बनकर ये दुनिया तो खामखां कहती है कि तुम मेरे करीब नही. 😘\n.. (( Camera Lover ))(( Follow Me Fast )) . . #trandez_f_kerla1 #maharashtra_clickers #otheryouphotography #nashik #gujjus #gujjugram #bhoomi_jashu #kutch #shoutouter #gujjujalso #gujjuquotes #gujjurocks #freak_of_kerala #gujaratiwedding #gujrati #ahmedabad_instagram #mahesana #kathiyawadi #botad #shout_outshoutouts_ #rajkot_diaries #navsari #bhuro #sayings #gujjuthings #gujarat #gujjugotada #ahmedabad #chhel6abilo #gappa\nપોસ્ટ ગમે તો share અચુક કરજો ... અમારી સાથે જોડાવા માટે like કરો અમારું પેજ -\nInstagram માં પણ અમારી પોસ્ટ જોવા follow કરો - @Prem_ek_Question_mark\n#gujjuquotes #gujjus #gujjumemes #bhfyp #indian #delhi #gujjuchu #pakkogujarati #f #gujjuboy #amreli #diaries #prem #valsad #mehsana #garvigujarat #lik hies #shayri #anand #gujjugirl #bollywood #comment #instagood #porbandar #vapi #kutch #quotes #vato #amdavad #bharuch\n#parentingquotes #quotestag #attitudequotes #gujjuquote #quotes 🖋 #romanticquotes #quotesilove #quorn #aestheticquotes #businessquote #sadquotespage #galauquotes #gujjuquotes #lovequotes #quotations #quotes #quote #motivationalquotes #quoteoftheday #mindsetquotes #prilaga\n😍 #gujju #gujjumemes #gujjupost #gujj #gujjuquotes #gujjuthings #gujjuness #gujjugotada #gujjustyle #gujjusunburn #gujjustyle #gujjusunburn #gujjugram #gujjucomedy #gujjuland #gujjushayri #gujjulove #ujjuquote #gujju_chu_ #gujjulife #gujju_amdavadi #gujjugirls\n#quotes ❤ ⠀\n💋 Kaisi Lagi pic ❤ Niche Comment Karke Batao 👇❤💋❤❤❤💋❤❤💋💋💋❤❤❤ 💋💋💋💋❤❤ 💋💋❤❤\n#trandez_f_kerala1 #maharashtra_clickers #otheryouphotography #nashik #gujju #gujjugram\n#kutch #shoutouter #gujjujalso #gujjuquotes #gujjurocks #freak_of_kerala #gujaratiwedding #gujarati #ahemedabad_instagram #mahesana #kathiyawadi #botad #shout_outshoutouts_ #rajkot_diaries #navsari #bhuro #sayings #gujjuthings #gujarat #gujjugotada #ahmedabad #chhel6bilo #gappa\n#gujju #gujjumemes #gujjupost #gujj #gujjuquotes #gujjuthings #gujjuness #gujjugotada #gujjustyle #gujjusunburn #gujjustyle #gujjusunburn #gujjugram #gujjucomedy #gujjuland #gujjushayri #gujjulove #gujjuquote #gujju_chu_ #gujjulife #trandez_f_kerla1 #delhigram #villagegirlq #pkmkb #pkmb #bakchod #indianarmy #bjp #bbkivines #ashishchanchlani\n@ashishchanchlani @bhuvan.bam22 @amitbhadanaaaa @indian_memes_for_u @studentdiary._ @engineers_bro @confusedaatma123 @the_engineer_bro @bcbilli_official\nSimple Tip 💪 #headdown\n6,760 131 15 hours ago\n.. (( Camera Lover ))(( Follow Me Fast )) . . #trandez_f_kerla1 #maharashtra_clickers #otheryouphotography #nashik #gujjus #gujjugram #kutch #shoutouter #gujjujalso #gujjuquotes #gujjurocks #freak_of_kerala #gujaratiwedding #gujrati #ahmedabad_instagram #mahesana #kathiyawadi #botad #shout_outshoutouts_ #rajkot_diaries #navsari #bhuro #sayings #gujjuthings #gujarat #gujjugotada #ahmedabad #chhel6abilo #gappat\n1,546 26 10 hours ago\n18,958 228 12 hours ago\n@pooja_bansal123 @pooja_bansal123 @pooja_bansal123 #trandez_f_kerla1 #maharashtra_clickers #otheryouphotography #nashik #gujjus #gujjugram #kutch #shoutouter #gujjujalso #gujjuquotes #gujjurocks #freak_of_kerala #gujaratiwedding #gujrati #ahmedabad_instagram #mahesana #kathiyawadi #botad\n6,695 165 12 hours ago\n4,114 85 9 hours ago\n21,342 255 23 hours ago\n10,551 162 14 hours ago\n3,517 76 11 hours ago\nFollow my cute friend 💋 @sohnipriya 😍 #gujju #gujjumemes #gujjupost #gujj #gujjuquotes #gujjuthings #gujjuness #gujjugotada #gujjustyle #gujjusunburn #gujjustyle #gujjusunburn #gujjugram #gujjucomedy #gujjuland #gujjushayri #gujjulove #gujjuquote #gujju_chu_ #gujjulife #trandez_f_kerla1 #delhigram #villagegirlq\n6,924 130 19 hours ago


url: =Shalao ma Pratham Satra Ma 3 Mas ma Dodh Mas nu Varg Shikshan- News Report. | Newslico : News World\nHome / NEWS / Shalao ma Pratham Satra Ma 3 Mas ma Dodh Mas nu Varg Shikshan- News Report.\nShalao ma Pratham Satra Ma 3 Mas ma Dodh Mas nu Varg Shikshan- News Report. 2019-08-08T06:20:00-07:00 Rating: 4.5 Diposkan Oleh: PRAVIN VANKAR


url: =Gujarati Drama: Sundar Be Baydiwalo in DC - Featuring Sanjay Goradia at Laurel High School, 8000 Cherry Lane, Laurel, MD, Tickets, Indian Events Desi Events\nSorry you are late! Ticketing for "Gujarati Drama: Sundar Be Baydiwalo in DC - Featuring Sanjay Goradia" is closed as of 16 May, 2019.\nShare your reviews about Gujarati Drama: Sundar Be Baydiwalo in DC - Featuring Sanjay Goradia\nPlease provide your contact details so that we can notify you once the tickets for Gujarati Drama: Sundar Be Baydiwalo in DC - Featuring Sanjay Goradia go on-sale.


url: =Premo! Sculpey® - Alizarin Crimson Hue - Poly Clay Play\nHome / Clay - Polymer and More / Premo! Sculpey® - Alizarin Crimson Hue\nSKU: PE02 5383


url: =02-06 na caitad vidmah kataran no gariyo yad va jayema yadi va no jayeyuh yan eva hatva na jijivisamas te ’vasthitah pramukhe dhartarastrah | Bhagavad Gita\nna chaitadvidmaH kataranno gariiyo\nyadvaa jayema yadi vaa no jayeyuH .\nyaaneva hatvaa na jijiivishhaamaH\nte.avasthitaaH pramukhe dhaartaraashhTraaH\nSchlagwörter 2. Kapitel 6. VersSanskrit Text Römische Schrift